**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ขอความเห็นชอบต่อร่างปฏิญญาเพียวร่าว่าด้วยความมั่นคงอาหารเอเปค  **สารัตถะ :** กษ. เสนอ ครม. พิจารณา ดังนี้  1. ให้ความเห็นชอบในหลักการต่อร่างปฏิญญาเพียวร่าว่าด้วยความมั่นคงอาหารเอเปค และหากมีความจำเป็นต้องปรับปรุงแก้ไขที่ไม่ใช่สาระสำคัญหรือขัดต่อผลประโยชน์ของไทย ขอให้ กษ. ดำเนินการต่อไปโดยไม่ต้องขอความเห็นชอบจาก ครม. อีก  2. อนุมัติให้ รมว.กษ. หรือผู้ที่ได้รับมอบหมายเข้าร่วมรับรองร่างปฏิญญาฯ ดังกล่าว  โดยมีรายละเอียดสรุปได้ ดังนี้  1. ในปี พ.ศ. ๒๕๕๙ **สาธารณรัฐเปรูจะเป็นเจ้าภาพจัดการประชุมรัฐมนตรี ความมั่นคงอาหารเอเปค ครั้งที่ ๔ ระหว่างวันที่ ๒๖-๒๗ กันยายน ๒๕๕๙ ณ เมืองเพียวร่า สาธารณรัฐเปรู** ภายใต้หัวข้อ การส่งเสริมตลาดอาหารของภูมิภาค (Enhancing the Regional Food Market) ซึ่งการประชุมดังกล่าว เป็นการประชุมระดับรัฐมนตรีของสมาชิกเอเปค เพื่อสร้างเสริมความร่วมมือด้านความมั่นคงอาหารระหว่างกันภายในภูมิภาคเอเชีย-แปซิฟิก โดย**จะมีการรับรองปฏิญญาเพียวร่าว่าด้วยความมั่นคงอาหารเอเปคในระหว่างการประชุม**  ๒. สาระสำคัญของปฏิญญาฯ ประกอบด้วย ๗ หัวข้อหลัก ดังนี้  **(๑) ข้อมูลทั่วไป ความท้าทายและโอกาสสำหรับความมั่นคงอาหารในภูมิภาค** ซึ่งชี้ให้เห็นถึงความต้องการอาหารที่เพิ่มขึ้นจากอัตราการเติบโตของจำนวนประชากร ในขณะที่มีปัจจัยต่างๆ ที่จะส่งผลกระทบต่อความมั่นคงอาหาร เช่น การเปลี่ยนแปลงสู่ความเป็นเมืองอย่างรวดเร็ว การเปลี่ยนแปลงรูปแบบการบริโภคอาหาร การปฏิรูประบบอาหาร และการเปลี่ยนแปลงสภาพภูมิอากาศ  **(๒) ตลาดอาหารในภูมิภาคและการค้า** โดยการสนับสนุนข้อตกลงของรัฐมนตรีที่เกี่ยวข้องกับอาหารที่บรรจุอยู่ใน “ไนโรบี แพ็คเกจ” ขององค์การการค้าโลก สนับสนุนให้มีขั้นตอนของกฎและระเบียบข้อบังคับที่เกี่ยวกับศุลกากรมีความคล่องตัวมากขึ้น และส่งเสริมการรวมกลุ่มของเกษตรกรรายย่อยในการเสริมสร้างขีดความสามารถทางการแข่งขันในภาพรวมในห่วงโซ่คุณค่าอาหาร  **(๓) ความยั่งยืนสำหรับระบบอาหารที่มีความยืดหยุ่นปรับตัวได้** โดยการปกป้อง อนุรักษ์และใช้ทรัพยากรดิน น้ำ ความหลากหลายทางชีวภาพ และป่าไม้อย่างยั่งยืน การใช้ทรัพยากรประมงทางทะเล และป่าไม้อย่างยั่งยืน การสร้างองค์ความรู้และประสบการณ์ของท้องถิ่น และการดำเนินการต่อสภาพภูมิอากาศอย่างเป็นมิตร  **(๔) นวัตกรรมและเทคโนโลยี** โดยส่งเสริมการวิจัยและพัฒนาทางวิทยาศาสตร์และเทคโนโลยีว่าด้วยการป้องกัน การตอบสนอง และการลดภัยพิบัติ อำนวยความสะดวกให้กับการใช้เทคโนโลยีสารสนเทศและการสื่อสาร และสนับสนุนการวิจัยที่เกี่ยวกับอุปทานอาหารและโภชนาการ  **(๕) การพัฒนาชนบทและเขตเมือง** โดยใช้แนวทางนโยบายอย่างครอบคลุมเพื่อให้ทำให้เกิดความมั่นคงอาหารและการพัฒนาชนบทและเขตเมือง การกระตุ้นธุรกิจเกษตร ประมง และการเพาะเลี้ยงสัตว์น้ำในกิจการวิสาหกิจขนาดกลาง ขนาดเล็ก และขนาดย่อม อย่างครอบคลุมและตระหนักถึงความเท่าเทียมทางเพศและการเข้ามามีส่วนร่วมของเยาวชน  **(๖) โครงสร้างพื้นฐาน การลงทุนและการบริการเพื่อความมั่นคงอาหาร** โดยการส่งเสริมให้เกิดสภาพแวดล้อมที่น่าสนใจเพื่อส่งเสริมการลงทุน ส่งเสริมการลงทุนในโครงสร้างพื้นฐาน เทคโนโลยีและบริการที่มีคุณภาพสูง ในการจัดการทรัพยากรน้ำแบบบูรณาการ และดำเนินการเพื่อลดการสูญเสียอาหารและอาหารเหลือทิ้ง  **(๗) การเข้าสู่ระบบอาหารในปี ค.ศ.๒๐๒๐** โดยดำเนินการอย่างต่อเนื่องเพื่อการบรรลุเป้าหมายระบบอาหารในปี ค.ศ. ๒๐๒๐ การทบทวนโครงสร้างและกระบวนการดำเนินงานของหุ้นส่วนเชิงนโยบายด้านความมั่นคงอาหาร  และส่งเสริมการมีส่วนร่วมของภาคเอกชน  ๓. สำนักงานเศรษฐกิจการเกษตรได้มีหนังสือสอบถามความเห็นจากหน่วยงานที่เกี่ยวข้องทั้งภายในและภายนอกกระทรวงเกษตรและสหกรณ์ เช่น กระทรวงการต่างประเทศ กระทรวงพาณิชย์ สภาหอการค้าแห่งประเทศไทย และสภาเกษตรกรแห่งชาติ และได้ประสานภายในแล้วทราบว่า ในชั้นนี้ ไม่มีหน่วยงานใดขัดข้องกับร่างปฏิญญาฯ อย่างไรก็ดี กระทรวงการต่างประเทศ โดยกรมสนธิสัญญาและกฎหมาย แจ้งว่าร่างปฏิญญาฯ เป็นเรื่องที่เกี่ยวกับความสัมพันธ์ระหว่างประเทศที่มีผลผูกพันรัฐบาลไทยในทางนโยบายและเกี่ยวข้องกับหลายหน่วยงาน ส่วนราชการเจ้าของเรื่องจึงอาจพิจารณาเสนอร่างปฏิญญาฯ ดังกล่าว ให้คณะรัฐมนตรีพิจารณาให้ความเห็นชอบตามมาตรา ๔ (๗) ของพระราชกฤษฎีกาว่าด้วยการเสนอเรื่องและการประชุมคณะรัฐมนตรี พ.ศ. ๒๕๔๘  ๔. ร่างปฏิญญาฯ ดังกล่าว เป็นการแสดงให้เห็นถึงความสำคัญของการดำเนินงานเกี่ยวกับความร่วมมือด้านความมั่นคงอาหารระหว่างสมาชิกเอเปค โดยไม่มีการลงนามในร่างปฏิญญาดังกล่าว และไม่มีข้อผูกพันทางกฎหมาย (non-legal binding) ทั้งนี้ เอเปคเป็นเวทีการประชุมที่เกี่ยวกับความร่วมมือระหว่างสมาชิก ซึ่งสมาชิกสามารถพิจารณาให้ความร่วมมือตามความสมัครใจ อย่างไรก็ตาม ในทางปฏิบัติ หากสมาชิกได้ตกลงร่วมกันในเรื่องสำคัญๆ เอเปคก็มีกลไกในการติดตามผล และที่ผ่านมาไทยได้ให้การสนับสนุนและดำเนินความร่วมมือในกรอบเอเปคมาโดยตลอด  ๕. เนื่องจากร่างปฏิญญาฯ ดังกล่าวอยู่ระหว่างเวียนให้สมาชิกให้ข้อคิดเห็น ซึ่งสาธารณรัฐเปรูเจ้าภาพจะจัดให้มีการประชุมเพื่อหารือข้อยุติในวันที่ ๒๕ กันยายน ๒๕๕๙ ก่อนการประชุมรัฐมนตรีความมั่นคงอาหารเอเปค จึงเห็นควรขอความเห็นชอบในหลักการจากคณะรัฐมนตรีในการให้ความร่วมมือกับสมาชิกอื่นๆ ของเอเปคในการดำเนินการเพื่อหาข้อสรุปเกี่ยวกับร่างปฏิญญาฯ และให้การรับรองเอกสารในการประชุมรัฐมนตรีความมั่นคงอาหารเอเปค ที่จะมีขึ้นระหว่างวันที่ ๒๖-๒๗ กันยายน ๒๕๕๙  **มติ ครม. :** เห็นชอบและอนุมัติตามที่ กษ. เสนอ และให้ กษ. รับความเห็นของ กต. ทส. วท. ไปประกอบการพิจารณาดำเนินการต่อไปด้วย ทั้งนี้ หากมีความจำเป็นต้องแก้ไขปรับปรุงถ้อยคำในร่างปฏิญญาเพียวร่าว่าด้วยความมั่นคงอาหารเอเปค ในส่วนที่ไม่ใช่สาระสำคัญหรือไม่ขัดกับหลักการที่ ครม. ได้อนุมัติหรือให้ความเห็นชอบไว้ ให้ กษ. ดำเนินการได้โดยให้นำเสนอ ครม. ทราบ ภายหลังพร้อมทั้งให้ชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ :**  เพื่อสร้างเสริมความร่วมมือด้านความมั่นคงอาหารระหว่างกันภายในภูมิภาคเอเชีย-แปซิฟิก  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** รายงานผลการดำเนินการตามมติคณะรัฐมนตรีเมื่อวันที่ 7 ก.ย. 2553 (เรื่อง แนวทางการแก้ไขปัญหาการใช้ความเค็มในการเพาะเลี้ยงสัตว์น้ำในพื้นที่น้ำจืด  **สารัตถะ :** กษ. เสนอ ครม. เพื่อรับทราบรายงานผลการดำเนินการตามมติคณะรัฐมนตรีเมื่อวันที่ 7 ก.ย. 2553  (เรื่อง แนวทางการแก้ไขปัญหาการใช้ความเค็มในการเพาะเลี้ยงสัตว์น้ำในพื้นที่น้ำจืด  โดยมีรายละเอียดสรุปได้ ดังนี้  ผลการดำเนินงานตามมติคณะรัฐมนตรี เมื่อวันที่ ๒๖ เม.ย. ๒๕๕๙ สรุปได้ดังนี้  ๑. ดำเนินการตามมติคณะกรรมการสิ่งแวดล้อมแห่งชาติ ครั้งที่ ๑/๒๕๕๙ เมื่อวันที่ ๑๙ ก.พ. ๒๕๕๙  เรื่อง การแก้ไขปัญหาการใช้ความเค็มในการเพาะเลี้ยงสัตว์น้ำในพื้นที่น้ำจืดโดยด่วนต่อไป  ๑.๑ การดำเนินการตามมติ ครม. เมื่อวันที่ ๗ ก.ย. ๒๕๕๓ วันที่ ๑๔ มี.ค. ๒๕๕๔ และวันที่ ๑๙ มี.ค. ๒๕๕๖  ๑) การจัดทำแผนแม่บทการเพาะเลี้ยงสัตว์น้ำของประเทศ  ๑.๑) กษ. โดยกรมประมงเสนอกรอบนโยบายการพัฒนาการเพาะเลี้ยงสัตว์น้ำของประเทศ  (แผนแม่บทการเพาะเลี้ยงสัตว์น้ำของประเทศ) ในการประชุมคณะกรรมการนโยบายการประมงแห่งชาติ ครั้งที่ ๑/๒๕๕๙  เมื่อวันที่ ๑๐ ก.พ. ๒๕๕๙  ๑.๒) นายกรัฐมนตรีในฐานะประธานคณะกรรมการนโยบายการประมงแห่งชาติ ได้แต่งตั้งคณะอนุกรรมการจัดทำนโยบายการพัฒนาการเพาะเลี้ยงสัตว์น้ำของประเทศ เมื่อวันที่ ๙ เม.ย. ๒๕๕๙  ๑.๓) กษ. โดยกรมประมงจัดจ้างสถาบันวิจัยเพื่อการพัฒนาประเทศไทย (TDRI) ทำกรอบนโยบายของคณะกรรมการนโยบายประมงแห่งชาติ ซึ่งใช้เป็นแนวทางในการจัดทำแผนแม่บทการเพาะเลี้ยงสัตว์น้ำของประเทศ โดยมีกำหนดลงนามทำสัญญาภายในเดือน ก.ย. ๒๕๕๙ และส่งร่างรายงานฉบับสมบูรณ์ภายในวันที่ ๑๕ มี.ค. ๒๕๖๐  ๑.๔) กษ. โดยกรมประมงจัดทำแผนแม่บทการเพาะเลี้ยงสัตว์น้ำของประเทศไปพร้อมกันด้วยแล้ว โดยคาดว่าจะส่งร่างแผนแม่บทฯ ดังกล่าว ต่อคณะกรรมการจัดทำแผนแม่บทการเพาะเลี้ยงสัตว์น้ำของประเทศไทย  (พ.ศ. ๒๕๖0 - ๒๕๖๔) ภายในเดือน เม.ย. ๒๕๖๐ และจัดประชุมสัมมนารับฟังความคิดเห็นภายในเดือน พ.ค. ๒๕๖๐ โดยมีกำหนดเสนอร่างแผนแม่บทฯ ดังกล่าวต่อคณะอนุกรรมการจัดทำนโยบายการพัฒนาการเพาะเลี้ยงสัตว์น้ำ ของประเทศ และคณะกรรมการนโยบายการประมงแห่งชาติภายในเดือน ก.ค. และ ส.ค. ๒๕๖๐ ตามลำดับ  ๒) การกำหนดหลักเกณฑ์การกำหนดเขตพื้นที่น้ำจืดใหม่ กษ. ได้ออกกฎกระทรวงกำหนดให้ การเพาะเลี้ยงกุ้งทะเล เป็นกิจการการเพาะเลี้ยงสัตว์น้ำควบคุม ตามมาตรา ๗๖ แห่งพระราชกำหนดการประมง  พ.ศ. ๒๕๕๘ และในมาตรา ๗๗ บัญญัติให้คณะกรรมการประมงประจำจังหวัดเป็นผู้มีอำนาจกำหนดเขตพื้นที่ประกอบกิจการการเพาะเลี้ยงสัตว์น้ำควบคุม ซึ่งขณะนี้อยู่ในระหว่างการพิจารณาดำเนินการกำหนดเขตพื้นที่ของแต่ละจังหวัด  ๓) การกำหนดมาตรการรองรับผลกระทบและมาตรการเยียวยาผู้ได้รับผลกระทบ กษ. โดยกรมประมงได้จัดทำแนวทางในการช่วยเหลือเยียวยาเกษตรกรผู้เพาะเลี้ยงกุ้งขาวแวนนาไมที่ได้รับผลกระทบจากการระงับการใช้ความเค็มในการเพาะเลี้ยงสัตว์น้ำในพื้นที่น้ำจืด โดยยึดถือข้อมูลจากการสำรวจ ณ วันที่ ๓๐ มิ.ย. ๒๕๕๘ (พื้นที่เลี้ยง ๙๙,๖๖๗ ไร่) มีทางเลือก ๒ กรณี ดังนี้  ๓.๑) กรณีต้องการปรับเปลี่ยนไปเลี้ยงสัตว์น้ำอื่นในพื้นที่เดิม ซึ่งในเบื้องต้นสัตว์น้ำที่มีความเป็น ไปได้ในการปรับเปลี่ยน คือ กุ้งก้ามกราม และปลานิล ทั้งนี้ การปรับเปลี่ยนดังกล่าว คาดว่าเกษตรกรจะมีรายได้สุทธิ ลดลง เนื่องจากการเลี้ยงกุ้งขาวแวนนาไมมีรายได้สุทธิสูงกว่าการเลี้ยงกุ้งก้ามกราม และปลานิล นอกจากนี้เกษตรกร ต้องมีการปรับตัวและเรียนรู้เพิ่มเติมทั้งด้านเทคนิคการเลี้ยงและด้านการตลาด สำหรับทางเลือกในการปรับเปลี่ยนไปเลี้ยงสัตว์น้ำชนิดอื่น สรุปได้ตามตารางที่ ๑  ตารางที่ ๑ ทางเลือกในการปรับเปลี่ยนไปเลี้ยงสัตว์น้ำชนิดอื่น   |  |  |  |  |  |  |  | | --- | --- | --- | --- | --- | --- | --- | | ชนิดสัตว์น้ำ | ต้นทุนการเลี้ยง (บาท/ไร่/รุ่น) | | | | รายได้  (บาท/ไร่/รุ่น) | รายได้สุทธิ  (บาท/ไร่/รุ่น) | | ค่าลูกพันธุ์ | ค่าอาหาร | อื่น ๆ | รวม | | ๑. กุ้งก้ามกราม | ๓,๑๒๕ | ๑๗,๑๒๕ | ๑๐,๕๕๐ | ๓๐,๘๐๐ | ๔๔,๐๐๐ | ๑๓,๒๐๐ | | ๒. ปลานิลในบ่อดิน  (เลี้ยงด้วยอาหารเม็ด) | ๖,๐๐๐ | ๓๗,๔๘๕ | ๘,๒๖๕ | ๕๑,๗๕๐ | ๖๖,๑๕๐ | ๑๔,๔๐๐ | | ๓. ปลานิลในบ่อดิน  (เลี้ยงด้วยรำข้าว) | ๕,๔๐๐ | ๑๔,๐๐๐ | ๘,๖๐๐ | ๒๘,๐๐๐ | ๔๐,๐๐๐ | ๑๒,๐๐๐ | | ๔. กุ้งก้ามกรามและปลานิล | ๗,๒๕๐ | ๕๐,๐๐๐ | ๗,๖๐๐ | ๖๔,๘๕๐ | ๗๘,๗๕๐ | ๑๓,๙๐๐ |   สำหรับการช่วยเหลือเยียวยาผู้ได้รับผลกระทบ มี ๒ ทางเลือก ดังนี้  ๓.๑.๑) การสนับสนุนปัจจัยการผลิตที่สำคัญ ได้แก่ พันธุ์สัตว์น้ำ และอาหารสัตว์น้ำ ซึ่งเป็นค่าใช้จ่ายที่สำคัญในการดำเนินการเลี้ยง คิดเป็นร้อยละ ๗๐ - ๘๕ ของต้นทุนการผลิตทั้งหมด อัตราไร่ละ ๓๒,๗๑๐ บาท คิดเป็นเงินช่วยเหลือเยียวยาประมาณ ๓,๒๖๑ ล้านบาท  ๓.๑.๒) การชดเชยส่วนต่างของกำไรสุทธิที่ได้จากการเลี้ยงกุ้งขาวแวนนาไม และสัตว์น้ำชนิดอื่นที่ต้องการปรับเปลี่ยน เพื่อเป็นการชดเชยกำไรสุทธิที่ต้องสูญเสียไป ซึ่งในเบื้องต้นชนิดสัตว์น้ำที่เกษตรกรต้องการปรับเปลี่ยน คือ กุ้งก้ามกราม และปลานิล อัตราไร่ละ ๓๙,๒๖๐ บาท คิดเป็นเงินช่วยเหลือเยียวยาประมาณ ๓,๙๑๓ ล้านบาท  ทั้งนี้ ทั้ง ๒ ทางเลือกดังกล่าว จะได้รับการสนับสนุนด้านการถ่ายทอดความรู้และเทคโนโลยี เพื่อสามารถประกอบอาชีพในการเลี้ยงสัตว์น้ำชนิดอื่นทดแทน โดยการฝึกอบรมเกษตรกรที่มีความสนใจปรับเปลี่ยนการเลี้ยงสัตว์น้ำชนิดอื่น  ๓.๒) กรณีต้องการเลิกอาชีพการเลี้ยงกุ้งขาวแวนนาไมเพื่อไปประกอบอาชีพอื่น มี ๒ ทางเลือก ดังนี้  ๓.๒.๑) การชดเชยด้านการลงทุน (Investment Cost) เกษตรกรที่ได้รับผลกระทบจะได้รับการชดเชยมูลค่าทรัพย์สินคงเหลือ รวมทั้งค่าเสียโอกาสในการใช้ที่ดินและอุปกรณ์ต่าง ๆ อัตราไร่ละ ๓๙,๕๒๕ บาท  คิดเป็นเงินช่วยเหลือเยียวยาประมาณ ๓,๙๔๐ ล้านบาท  ๓.๒.๒) การชดเชยค่าเสียโอกาสการสร้างรายได้จากการเลี้ยงกุ้งขาวแวนนาไม(Opportunity Cost)โดยประเมินจากกำไรสุทธิที่ได้จากการเลี้ยงกุ้งขาวแวนนาไม อัตราไร่ละ ๓๔,๔๗๕ บาท คิดเป็นเงินช่วยเหลือเยียวยาประมาณ ๓,๔๓๖ ล้านบาท  ๑.๒ การออกกฎกระทรวงกำหนดให้การเพาะเลี้ยงสัตว์น้ำโดยใช้ความเค็มในพื้นที่น้ำจืดเป็นกิจการการเพาะเลี้ยงสัตว์น้ำที่ต้องมีการควบคุม กษ. ได้ออกกฎกระทรวงกำหนดกิจการการเพาะเลี้ยงกุ้งทะเล ให้เป็นกิจการการเพาะเลี้ยงสัตว์น้ำควบคุม ขณะนี้อยู่ในระหว่างการกำหนดหลักเกณฑ์และวิธีการปฏิบัติสำหรับผู้ประกอบกิจการการเพาะเลี้ยงสัตว์น้ำควบคุม  อย่างไรก็ตาม กษ. โดยกรมประมงได้ขอหารือกับสำนักงานนโยบายและแผนทรัพยากรธรรมชาติและสิ่งแวดล้อม เพื่อให้เกิดความชัดเจนว่าการออกกฎกระทรวงประกาศกำหนดให้ “การเพาะเลี้ยงกุ้งทะเล” เป็นกิจการ การเพาะเลี้ยงสัตว์น้ำควบคุมนั้น สอดคล้องตามมติคณะกรรมการสิ่งแวดล้อมแห่งชาติหรือไม่ โดยได้เชิญผู้แทนสำนักงานนโยบายและแผนทรัพยากรธรรมชาติและสิ่งแวดล้อมเข้าร่วมประชุมหารือในเบื้องต้น เมื่อวันที่ ๑๒ ก.ค. ๒๕๕๙ และนัดหมายประชุมหารือเพิ่มเติมเพื่อให้เกิดความชัดเจนในทางปฏิบัติในโอกาสต่อไป  ๑.๓ การกำหนดแนวทางและดำเนินการติดตามประเมินผลการใช้ความเค็มในการเพาะเลี้ยงสัตว์น้ำในพื้นที่ น้ำจืด ภายใต้คำสั่งนายกรัฐมนตรีที่ ๖/๒๕๕๓ ลงวันที่ ๒๔ ธ.ค. ๒๕๕๓  ๑) กษ. ได้มีคำสั่งกระทรวงเกษตรและสหกรณ์ ที่ ๕๑๖/๒๕๕๙ ลงวันที่ ๕ ก.ค. ๒๕๕๙ เรื่อง แต่งตั้งคณะทำงานกำหนดแนวทางและดำเนินการติดตามประเมินผลการใช้ความเค็มในการเพาะเลี้ยงสัตว์น้ำในพื้นที่น้ำจืด  ซึ่งมีอำนาจหน้าที่กำหนดแนวทางและดำเนินการติดตามประเมินผลการใช้ความเค็มในการเพาะเลี้ยงสัตว์น้ำในพื้นที่ น้ำจืด และรายงานความก้าวหน้าผลการดำเนินการต่อคณะกรรมการสิ่งแวดล้อมแห่งชาติทราบอย่างต่อเนื่อง อย่างน้อยทุก ๖ เดือน  ๒) กษ. โดยกรมประมงจัดทำร่างข้อกำหนดการศึกษา (Term of Reference) และเชิญคณะทำงานกำหนดแนวทางและดำเนินการติดตามประเมินผลการใช้ความเค็มในการเพาะเลี้ยงสัตว์น้ำในพื้นที่น้ำจืด พิจารณาภายในเดือน ส.ค. ๒๕๕๙  ๓) กษ. โดยกรมประมงได้จัดทำแผนปฏิบัติงานของคณะทำงานกำหนดแนวทางและดำเนินการติดตามประเมินผลการใช้ความเค็มในการเพาะเลี้ยงสัตว์น้ำในพื้นที่น้ำจืด ในการจัดจ้างคณะผู้วิจัยภายในเดือน ต.ค. ๒๕๕๙  และรายงานความก้าวหน้าผลการดำเนินการต่อคณะกรรมการสิ่งแวดล้อมแห่งชาติทราบอย่างต่อเนื่อง อย่างน้อยทุก ๖ เดือน  ๒. รับความเห็นของกระทรวงวิทยาศาสตร์และเทคโนโลยี และสำนักงานคณะกรรมการพัฒนาเศรษฐกิจและสังคมแห่งชาติไปพิจารณาดำเนินการต่อไป  กษ. โดยกรมประมงได้นำความเห็นของกระทรวงวิทยาศาสตร์และเทคโนโลยี และสำนักงานคณะกรรมการพัฒนาเศรษฐกิจและสังคมแห่งชาติไปพิจารณาประกอบการจัดทำแผนแม่บทการเพาะเลี้ยงสัตว์น้ำของประเทศด้วยแล้ว  **มติ ครม.** : 1. รับทราบรายงานผลการดำเนินการตามมติ ครม. เมื่อวันที่ 7 ก.ย. 2553 (เรื่อง แนวทางการแก้ไขปัญหาการใช้ความเค็มในการเพาะเลี้ยงสัตว์น้ำในพื้นที่น้ำจืด) ตามที่ กษ. เสนอ และให้ กษ. รับความเห็นของ วท. ทส. และ สศช. ไปพิจารณาดำเนินการ  2. ให้คณะกรรมการนโยบายการประมงแห่งชาติและ กษ. เร่งรัดการจัดทำแผนแม่บทในการเพาะเลี้ยงสัตว์น้ำของประเทศให้แล้วเสร็จและเสนอ ครม. พิจารณาภายในเดือน ก.ค. 2560 ตามกรอบระยะเวลาการบริหารราชการแผ่นดินของรัฐบาล โดยให้ กษ. รายงานความคืบหน้าให้ ครม. ทราบทุก 6 เดือน  3. ให้ กษ. เสนอมาตรการรองรับผลกระทบและมาตรการเยียวยาผู้ได้รับผลกระทบจากแนวทางการแก้ไขปัญหาดังกล่าวให้คณะกรรมการนโยบายการประมงแห่งชาติพิจารณาก่อนเสนอ ครม. พิจารณาภายในเดือน ก.ค. 2560 ตามกรอบระยะเวลาการบริหารราชการแผ่นดินของรัฐบาล  4. ให้คณะกรรมการนโยบายการประมงแห่งชาติ กษ. และ มท. เร่งรัดการกำหนดหลักเกณฑ์การกำหนดเขตพื้นที่น้ำจืดใหม่ และกำหนดเขตพื้นที่ประกอบกิจการการเพาะเลี้ยงสัตว์น้ำควบคุม ตามมาตรา 77 ของพระราชกำหนดการประมง พ.ศ. 2558 ให้แล้วเสร็จภายใน 6 เดือน โดยให้คณะกรรมการนโยบายการประมงแห่งชาติรายงานผลการดำเนินการให้ ครม. ทราบต่อไป  5. ให้ กษ. รายงานผลการหารือเกี่ยวกับความชัดเจนของกฎกระทรวงกำหนดกิจการเพาะเลี้ยงสัตว์น้ำให้เป็นกิจการการเพาะเลี้ยงสัตว์น้ำควบคุม พ.ศ. 2559 ว่าสอดคล้องกับมติคณะกรรมการสิ่งแวดล้อมแห่งชาติ ครั้งที่ 1/2559 เมื่อวันที่ 19 ก.พ. 2559 หรือไม่ และรายงานแนวทางการยกเลิกคำสั่งนายกรัฐมนตรี ที่ 6/2553 เรื่อง มอบอำนาจให้ผู้ว่าราชการกรุงเทพมหานคร และผู้ว่าราชการจังหวัดปฏิบัติราชการแทนนายกรัฐมนตรี ลงวันที่ 24 ธ.ค. 2553  ให้ ครม. ทราบภายใน 3 เดือน | **หน่วยงานที่รับผิดชอบ** : กษ. (กป.)  **ประโยชน์ที่ได้รับ :**  เพื่อประโยชน์ในการกำกับดูแลการเพาะเลี้ยงสัตว์น้ำให้มีคุณภาพ ป้องกันผลกระทบต่อสิ่งแวดล้อม หรืออันตรายต่อผู้บริโภคหรือต่อกิจการ ของบุคคลอื่น  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** การขอความเห็นชอบต่อร่างเอกสารที่จะมีการรับรองระหว่างการประชุมรัฐมนตรีต่างประเทศอาเซียนและ การประชุมอื่นๆ ที่เกี่ยวข้อง ที่นครนิวยอร์ก  **สารัตถะ :** กต. เสนอ ครม. พิจารณา ดังนี้  1. ให้ความเห็นชอบต่อร่างแถลงการณ์รัฐมนตรีต่างประเทศอาเซียนว่าด้วยความร่วมมืออาเซียนด้านการพัฒนาที่ยั่งยืน (ASEAN Foreign Ministers’ Statement on ASEAN Cooperation on Sustainable Development) และร่างกรอบความร่วมมืออาเซียน – กลุ่มพันธมิตรแปซิฟิก (ASEAN – Pacific Alliance Framework for Cooperation) และหากมีความจำเป็นต้องแก้ไขร่างเอกสารข้างต้นในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ขอให้ กต. ดำเนินการได้โดยไม่ต้องนำเสนอ ครม. เพื่อพิจารณาอีก  2. ให้ รมว. กต. หรือผู้แทนที่ได้รับมอบหมายร่วมรับรองเอกสารข้างต้น จำนวน 2 ฉบับ  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 25 พ.ย. 2556 และ 11 ก.พ. 2557 รับทราบผลการเยือนไทยอย่างเป็นทางการของประธานาธิบดีแห่งสาธารณรัฐชิลีและประธานาธิบดีแห่งสาธารณรัฐเปรู ตามที่ สลน. เสนอ ซึ่งรวมถึงประเด็นที่ชิลีและเปรูให้ความสำคัญกับการขยายความร่วมมือกับประเทศในเอเชียแปซิฟิก โดยไทยได้แสดงความพร้อมที่จะสนับสนุนให้ความสัมพันธ์ระหว่างอาเซียนกับกลุ่มพันธมิตรแปซิฟิก  2. ครม. ได้มีมติเมื่อวันที่ 27 ม.ค. 2558 รับทราบรายงานการกล่าวถ้อยแถลงในการประชุม Open Debate ของคณะมนตรีความมั่นคงแห่งสหประชาชาติ ตามที่รัฐมนตรีช่วยว่าการกระทรวงการต่างประเทศรายงาน ซึ่งรวมถึงการพบปะหารือระหว่างรองนายกรัฐมนตรีและรัฐมนตรีว่าการกระทรวงการต่างประเทศไทยในขณะนั้น (พลเอก ธนะศักดิ์ ปฏิมาประกร) กับรัฐมนตรีว่าการกระทรวงการต่างประเทศชิลี เมื่อวันที่ 19 ม.ค. 2558 โดยชิลีเสนอให้ไทยเป็นตัวเชื่อมการส่งเสริมความสัมพันธ์ระหว่างอาเซียนกับกลุ่มพันธมิตรแปซิฟิก  3. ครม. ได้มีมติเมื่อวันที่ 17 มี.ค. 2558 เห็นชอบการสมัครของไทยเพื่อเป็นประเทศผู้สังเกตการณ์ (observer) ของกลุ่มพันธมิตรแปซิฟิก และมติเมื่อวันที่ 11 ส.ค. 2558 รับทราบผลการตอบรับไทยเป็นประเทศผู้สังเกตการณ์ ตามที่ กต. เสนอ ซึ่งกลุ่มพันธมิตรแปซิฟิก (ก่อตั้งขึ้นโดยโคลอมเบีย เม็กซิโก ชิลีและเปรู) มีความประสงค์จะกระชับความสัมพันธ์กับอาเซียนในรูปแบบการมีกลไกหารือระหว่างกัน โดยได้จัดการประชุมระดับรัฐมนตรีว่าการกระทรวงการต่างประเทศระหว่างอาเซียนกับกลุ่มพันธมิตรแปซิฟิก เมื่อเดือน ก.ย. 2557 ณ นครนิวยอร์ก  4. ครม. ได้มีมติเมื่อวันที่ 19 เม.ย. 2559 รับทราบรายงานผลการประชุมรัฐมนตรีต่างประเทศอาเซียนอย่างเป็นทางการ (ASEAN Foreign Ministers’ Retreat-AMM Retreat) ณ เวียงจันทร์ สาธารณรัฐประชาธิปไตยประชาชนลาว ระหว่างวันที่ 26 – 27 ก.พ. 2559 โดยรัฐมนตรีว่าการกระทรวงการต่างประเทศได้เสนอให้ประเด็นการพัฒนาที่ยั่งยืน เป็นประเด็นสำคัญของการสร้างประชาคมอาเซียน ซึ่งเป็นแนวทางที่สอดคล้องกับวาระการพัฒนาที่ยั่งยืน  ปี ค.ศ. 2030 ของสหประชาชาติ และที่ประชุมได้ให้ความไว้วางใจและมอบหมายให้ไทยเป็นประเทศผู้ประสานงานอาเซียน – สหประชาชาติว่าด้วยวาระการพัฒนาที่ยั่งยืน ค.ศ. 2030 โดยคำนึงถึงจุดแข็งของไทยที่เป็นที่ตั้งของสำนักงานสหประชาชาติหลายแห่ง โดยเฉพาะ UN Economic and Social Commission for Asia and the Pacific (ESCAP)  5. กต. รายงานว่า รัฐมนตรีว่าการกระทรวงการต่างประเทศมีกำหนดจะเดินทางไปเข้าร่วมการประชุมสมัชชาสหประชาชาติสมัยสามัญ สมัยที่ 71 ณ นครนิวยอร์ก สหรัฐอเมริกา และจะเข้าร่วมการประชุมรัฐมนตรีต่างประเทศอาเซียนและการประชุมอื่นๆ ที่เกี่ยวข้อง โดยจะมีการรับรองร่างเอกสารจำนวน 2 ฉบับ ในการประชุมช่วงคู่ขนานกับการประชุมสมัชชาฯ ด้วย ดังนี้  5.1 การประชุมรัฐมนตรีต่างประเทศอาเซียนสมัยพิเศษว่าด้วยการพัฒนาที่ยั่งยืน (Special Session of the ASEAN Foreign Ministers’ Meeting Focusing on Sustainable Development) เป็นการประชุมพิเศษ **และจะมีการรับรอง**ร่างแถลงการณ์รัฐมนตรีต่างประเทศอาเซียนว่าด้วยความร่วมมืออาเซียนด้านการพัฒนาที่ยั่งยืน ใน**วันเสาร์ที่ 24 ก.ย. 2559**  5.2 การประชุมอาเซียน – กลุ่มพันธมิตรแปซิฟิกระดับรัฐมนตรี ครั้งที่ 3 (3rd ASEAN – Pacific Alliance Ministerial Meeting) โดยไทยในฐานะประเทศผู้ประสานงานความสัมพันธ์อาเซียน – กลุ่มพันธมิตรแปซิฟิก  จะเป็นประธานการประชุมฯ ร่วมกับชิลี ซึ่งรัฐมนตรีต่างประเทศอาเซียนและกลุ่มพันธมิตรแปซิฟิกหรือผู้แทน**จะมีการรับรอง**ร่างกรอบความร่วมมืออาเซียน – กลุ่มพันธมิตรแปซิฟิก ใน**วันเสาร์ที่ 24 ก.ย. 2559**  6. **ร่างแถลงการณ์รัฐมนตรีต่างประเทศอาเซียนว่าด้วยความร่วมมืออาเซียนด้านการพัฒนาที่ยั่งยืน**  เป็นเอกสารที่ไทยยกร่างในฐานะประเทศผู้ประสานงานในการส่งเสริมความร่วมมือระหว่างอาเซียนกับสหประชาชาติ ในด้านการพัฒนาที่ยั่งยืน มีสาระสำคัญเป็นการแสดงความตระหนักถึงความสำคัญและกรณีมีส่วนร่วมในการบรรลุเป้าหมายข้างต้น และเพื่อเห็นชอบให้ประเทศสมาชิกอาเซียนพิจารณาจัดลำดับประเด็นสำคัญเร่งด่วนที่อาจดำเนินการได้ทันที (Priority Areas) เช่น การขจัดความยากจน การบริหารจัดการภัยพิบัติ การบริหารจัดการทรัพยากรอย่างยั่งยืน สาธารณสุข การเสริมสร้างศักยภาพสตรี หลักธรรมาภิบาลที่ดี และการต่อต้านการคอร์รัปชั่นรวมทั้งพัฒนาแผนงาน (Roadmap) ในการส่งเสริมความเชื่อมโยงระหว่างวิสัยทัศน์ประชาคมอาเซียน ค.ศ. 2025 และวาระการพัฒนาที่ยั่งยืน ค.ศ. 2030 ของสหประชาชาติ รวมทั้งเสริมสร้างความร่วมมือระหว่างอาเซียนกับสหประชาชาติและองค์กรเฉพาะทางของอาเซียนในการผลักดันเป้าหมายทั้งสองให้เกื้อกูลซึ่งกันและกัน  7. **ร่างกรอบความร่วมมืออาเซียน – กลุ่มพันธมิตรแปซิฟิก** มีสาระสำคัญเป็นกรอบความร่วมมือซึ่งระบุถึงเจตจำนงของอาเซียนและกลุ่มพันธมิตรแปซิฟิกที่จะผลักดันความสัมพันธ์ของทั้งสองภูมิภาคให้แน่นแฟ้นยิ่งขึ้น  โดยกำหนดขอบเขตและสาขาความร่วมมือในด้านต่างๆ รวมทั้ง เปิดโอกาสให้เสริมสร้างความสัมพันธ์ระหว่างทั้งสองภูมิภาคเพิ่มเติมในอนาคตด้วย ซึ่งประชุมฯ จะพบกันอย่างสม่ำเสมอในช่วงคู่ขนานของการประชุมสมัชชาสหประชาชาติ ณ นครนิวยอร์ก เพื่อดำเนินการร่วมกันต่อไป ทั้งนี้ ร่างกรอบความร่วมมือฯ ระบุถึงการจัดลำดับความสำคัญของสาขาความร่วมมือในด้านต่างๆ ดังนี้  1) ความร่วมมือทางเศรษฐกิจ : ส่งเสริมการแลกเปลี่ยนแนวปฏิบัติที่เป็นเลิศในด้านการค้าและการอำนวยความสะดวกต่อการลงทุนและการส่งเสริมการค้า และแสวงหาการพัฒนาปฏิสัมพันธ์ทางธุรกิจระหว่างกัน  2) การศึกษาและปฏิสัมพันธ์ระหว่างประชาชน : เช่น ส่งเสริมการเรียนรู้ แบ่งปันประสบการณ์ ส่งเสริมการแลกเปลี่ยนทางวิชาการของบุคลากรด้านการศึกษา ส่งเสริมพัฒนาการของการทำความตกลงเพื่อความร่วมมือระหว่างมหาวิทยาลัย การแลกเปลี่ยนเยาวชน และการแลกเปลี่ยนวัฒนธรรมและอุตสาหกรรมเชิงสร้างสรรค์  3) วิทยาศาสตร์ เทคโนโลยีและนวัตกรรม : ส่งเสริมความร่วมมือ แลกเปลี่ยนประสบการณ์เกี่ยวกับนวัตกรรมและการวิจัยและนโยบายการพัฒนา และส่งเสริมการแลกเปลี่ยนบุคลากรระหว่างกัน รวมถึงการแสวงหาความเป็นไปได้ของความร่วมมือระหว่างมหาวิทยาลัยและศูนย์วิจัย  4) การพัฒนาที่ยั่งยืน : แลกเปลี่ยนข้อมูล ความรู้ ประสบการณ์ และแบ่งปันแนวปฏิบัติอันเป็นเลิศเกี่ยวกับกิจกรรมที่มุ่งสู่การบรรลุวาระเพื่อการพัฒนาที่ยั่งยืนของสหประชาชาติ ค.ศ. 2030  8. **สถานะทางกฎหมาย** กต. ได้พิจารณาร่างแถลงการณ์ฯ และร่างกรอบความร่วมมือฯ แล้วเห็นว่า ร่างเอกสารทั้ง 2 ฉบับ ไม่ได้ใช้ถ้อยคำหรือมีบริบทที่ก่อให้เกิดพันธกรณีภายใต้บังคับของกฎหมายระหว่างประเทศ **ดังนั้น จึงไม่เป็นสนธิสัญญาตามกฎหมายระหว่างประเทศและไม่เข้าข่ายเป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557**  ความเห็นของ กษ.  กษ. ได้พิจารณาแล้ว เห็นควรให้ความเห็นชอบต่อร่างเอกสารทั้ง 2 ฉบับ ตามที่ กต. เสนอ เนื่องจากร่างเอกสารฯ มีสาระที่สอดคล้องกับวิสัยทัศน์และยุทธศาสตร์ความร่วมมือด้านอาหาร การเกษตรและป่าไม้ ซึ่งจะเป็นประโยชน์และโอกาสต่อภาคการเกษตรของไทยทั้งด้านการอำนวยความสะดวกทางการค้าสินค้าเกษตร ด้านวิทยาศาสตร์ เทคโนโลยี และนวัตกรรมที่เกี่ยวข้องควบคู่ไปกับการพัฒนาที่ยั่งยืน  **มติ ครม. :** 1. เห็นชอบตามที่ กต. เสนอ ทั้งนี้ หากมีความจำเป็นต้องแก้ไขปรับปรุงร่างแถลงการณ์รัฐมนตรีต่างประเทศอาเซียนว่าด้วยความร่วมมืออาเซียนด้านการพัฒนาที่ยั่งยืน และร่างกรอบความร่วมมืออาเซียน – กลุ่มพันธมิตรแปซิฟิกที่ไม่ใช่สาระสำคัญและไม่ขัดกับหลักการที่ ครม. ได้ให้ความเห็นชอบไว้ ให้ กต. ดำเนินการได้โดยให้นำเสนอ ครม. ทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว  2. ให้ กต. รับความเห็นของ วท. และ อก. ไปประกอบการพิจารณาดำเนินการต่อไปด้วย | **หน่วยงานที่รับผิดชอบ** : กต./กษ. (สกต.)  **ประโยชน์ที่ได้รับ :**  เพื่อเป็นประโยชน์และโอกาสต่อภาคการเกษตรของไทยทั้งด้านการอำนวยความสะดวกทางการค้าสินค้าเกษตร ด้านวิทยาศาสตร์ เทคโนโลยี และนวัตกรรมที่เกี่ยวข้องควบคู่ไปกับการพัฒนาที่ยั่งยืน  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ร่างนโยบายการบริหารและพัฒนาจังหวัดชายแดนภาคใต้ พ.ศ. 2560 - 2562  **สารัตถะ :** สมช. เสนอ ครม. พิจารณาให้ความเห็นชอบร่างนโยบายการบริหารและการพัฒนาจังหวัดชายแดนภาคใต้ พ.ศ. 2560 – 2562 และร่างตารางประสานสอดคล้องแสดงความเชื่อมโยงภารกิจงาน นโยบาย ยุทธศาสตร์ แผนหลักที่เกี่ยวข้องกับร่างนโยบายการบริหารและการพัฒนาจังหวัดชายแดนภาคใต้ พ.ศ. 2560 – 2562 และให้ ครม. นำเสนอต่อ สนช. เพื่อทราบ  โดยมีรายละเอียดสรุปได้ ดังนี้  1. สำนักงานสภาความมั่นคงแห่งชาติ ได้จัดทำร่างนโยบายการบริหารและการพัฒนาจังหวัดชายแดนภาคใต้ พ.ศ. 2560 – 2562 ด้วยกระบวนการมีส่วนร่วมรับฟังความคิดเห็นจากทุกภาคส่วนที่เกี่ยวข้อง ได้แก่ หน่วยงานภาครัฐ นักวิชาการในพื้นที่ และในส่วนกลาง ผู้นำและผู้แทนศาสนา ภาคประชาสังคม ภาคสื่อมวลชน สตรีและเยาวชน และผู้ต้องขังคดีความมั่นคง ประกอบกับข้อมูลเอกสารทางวิชาการ การเข้าร่วมรับฟังในเวทีสัมมนาที่เกี่ยวข้องและการติดตามประเมินผลนโยบายการบริหารและพัฒนาจังหวัดชายแดนภาคใต้ พ.ศ. 2555– 2557  2. ร่างนโยบายการบริหารและพัฒนาจังหวัดชายแดนภาคใต้ พ.ศ. 2560 – 2562 ยังคงยึดหลักยุทธศาสตร์พระราชทาน “เข้าใจ เข้าถึง พัฒนา” และหลักปรัชญาเศรษฐกิจพอเพียง โดยมีกรอบแนวคิด 4 เรื่องหลัก คือ การใช้แนวทางสันติวิธีในการแก้ไขปัญหา การใช้กระบวนการมีส่วนร่วมของทุกภาคส่วนอย่างแท้จริง การบริหารจัดการบนพื้นฐานของสังคมพหุวัฒนธรรมในการแก้ไขปัญหาและพัฒนาพื้นที่ และการยึดมั่นในหลักสิทธิมนุษยชน หลักนิติรัฐ หลักนิติธรรม  3. วิสัยทัศน์ของร่างนโยบายฯ “ สังคมจังหวัดชายแดนภาคใต้มีความปลอดภัย ปราศจากเงื่อนไขความรุนแรง  วิถีชีวิตทุกคนได้รับการปกป้อง พัฒนาบนพื้นฐานสังคมพหุวัฒนธรรม และมีส่วนร่วมในกระบวนการเสริมสร้างสันติสุขอย่างยั่งยืน”  4. วัตถุประสงค์ของนโยบายประกอบด้วย 6 ข้อ ดังนี้  4.1 เพื่อให้จังหวัดชายแดนภาคใต้มีความปลอดภัย สงบสันติมีความไว้เนื้อเชื่อใจต่อกัน ปราศจากเงื่อนไขที่เอื้อต่อการใช้ความรุนแรงจากทุกฝ่าย  4.2 เพื่อพัฒนาการมีส่วนร่วมของทุกฝ่ายในพื้นที่ให้ประชาชนได้เข้ามามีส่วนร่วมในการพัฒนาและแก้ไขปัญหาจังหวัดชายแดนภาคใต้  4.3 เพื่อให้สังคมไทยและสังคมในพื้นที่ยอมรับและเห็นคุณค่าของการอยู่ร่วมกันภายใต้สังคมพหุวัฒนธรรม และรับผิดชอบร่วมกันในการแก้ไขปัญหาจังหวัดชายแดนภาคใต้  4.4 เพื่อพัฒนาศักยภาพของคน สังคม และเศรษฐกิจให้สอดคล้องกับความหลากหลายทางวัฒนธรรม และภูมิปัญญาท้องถิ่น เกิดความเสมอภาคและเป็นธรรมในสังคมอย่างทั่วถึง ให้เป็นพื้นที่น่าอยู่ น่าท่องเที่ยว น่าลงทุน  4.5 เพื่อสร้างความเชื่อมั่น และหลักประกันความต่อเนื่องของกระบวนการพูดคุยเพื่อสันติสุขของจังหวัดชายแดนภาคใต้ซึ่งกำหนดเป็นวาระแห่งชาติ และเตรียมความพร้อม ในการเข้ามามีส่วนร่วมของทุกฝ่ายที่เกี่ยวข้อง ภายใต้สภาวะแวดล้อมที่เอื้อต่อการแสวงหาทางออกจากความขัดแย้ง  4.6 เพื่อสร้างความเข้าใจเกี่ยวกับสถานการณ์ความเป็นจริงที่เกิดขึ้นต่อสังคมทั้งในและต่างประเทศ  ให้เกิดการสนับสนุน และมีบทบาทเกื้อกูลการแก้ไขปัญหาจังหวัดชายแดนภาคใต้  5. ร่างตารางประสานสอดคล้องแสดงความเชื่อมโยงภารกิจงาน นโยบาย ยุทธศาสตร์ แผนหลักที่เกี่ยวข้องกับนโยบายการบริหารและพัฒนาจังหวัดชายแดนภาคใต้ พ.ศ. 2560 – 2562 แสดงให้เห็นถึงการขับเคลื่อนร่างนโยบายฯ อย่างเป็นระบบ โดยกำหนดแนวทางการดำเนินงานและแนวทางการดำเนินการเร่งด่วน ในแต่ละวัตถุประสงค์และมีการกำหนดนโยบาย มีหน่วยรับผิดชอบหลักและหน่วยรับผิดชอบรอง ตลอดจนแสดงความเชื่อมโยงระหว่าง นโยบาย ยุทธศาสตร์ และแผนงานของส่วนราชการที่เกี่ยวข้อง เพื่อให้สามารถขับเคลื่อนและบูรณาการการทำงานระหว่างกันได้อย่างมีเอกภาพ  6. ร่างตารางประสานความสอดคล้องฯ จัดทำขึ้นตามมติการประชุมสภาความมั่นคงแห่งชาติ ครั้งที่ 1/2559 เมื่อวันที่ 11 พฤษภาคม 2559 ก่อนเสนอคณะรัฐมนตรีพิจารณา โดยสำนักงานสภาความมั่นคงแห่งชาติ ได้ประชุมร่วมกับส่วนราชการที่เกี่ยวข้อง เมื่อวันที่ 4 มิถุนายน 2559 เพื่อพิจารณาจัดทำร่างดังกล่าว โดยกระทรวงเกษตรและสหกรณ์ เป็นหน่วยรับผิดชอบรองตามนโยบายข้อ 16 สร้างโอกาสในการพัฒนาทางเศรษฐกิจ และนโยบาย ข้อ 17 พัฒนาและส่งเสริมการบริหารจัดการทรัพยากรธรรมชาติในพื้นที่ให้เกิดประโยชน์สูงสุดต่อการพัฒนาคุณภาพชีวิต และการแก้ไขปัญหาความยากจนภายใต้วัตถุประสงค์ ข้อที่ 4 ของนโยบายการบริหารฯ  **มติ ครม. :** 1. เห็นชอบร่างนโยบายการบริหารและการพัฒนาจังหวัดชายแดนภาคใต้ พ.ศ. 2560 – 2562 ตามที่ สมช. เสนอ และให้เสนอ สนช. เพื่อทราบ ตามมาตรา 4 แห่งพระราชบัญญัติการบริหารราชการจังหวัดชายแดนภาคใต้ พ.ศ. 2553 แล้วให้หน่วยงานของรัฐใช้เป็นกรอบแนวทางในการปฏิรูปอย่างเป็นระบบและต่อเนื่องต่อไป ทั้งนี้ ให้หน่วยงานที่เกี่ยวข้องรับความเห็นของ สงป. ไปพิจารณาดำเนินการด้วย  2. เห็นชอบร่างตารางประสานสอดคล้องแสดงความเชื่อมโยงภารกิจงาน นโยบาย ยุทธศาสตร์ แผนหลักที่เกี่ยวข้องกับร่างนโยบายการบริหารและการพัฒนาจังหวัดชายแดนภาคใต้ พ.ศ. 2560 – 2562 ตามที่ สมช. เสนอ  โดยให้รับความเห็นของ ศธ. และ สปน. ไปพิจารณาด้วย และให้ดำเนินการต่อไปได้  3. ให้ สมช. รับความเห็นของ สศช. ไปพิจารณาด้วย | **หน่วยงานที่รับผิดชอบ** : สมช./กษ. (ศอบต.)  **ประโยชน์ที่ได้รับ :**  เพื่อเป็นกรอบการดำเนินการในการปฏิบัติงาน รวมทั้ง  การจัดทำแผนและยุทธศาสตร์ของหน่วยงานที่เกี่ยวข้อง เพื่อรองรับการดำเนินการตามนโยบายดังกล่าว  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ร่างพระราชบัญญัติการผังเมือง พ.ศ. ....  **สารัตถะ :** มท. เสนอ ครม. พิจารณาอนุมัติหลักการร่างพระราชบัญญัติการผังเมือง พ.ศ. .... ซึ่งมีสาระสำคัญเป็นการยกเลิกพระราชบัญญัติการผังเมือง พ.ศ. 2518 และที่แก้ไขเพิ่มเติม โดยกำหนดประเภทของผังเมืองออกเป็นผังนโยบาย (ผังประเทศ ผังภาค ผังจังหวัด) และผังปฏิบัติ (ผังเมืองรวม ผังเมืองเฉพาะ) กำหนดให้มีคณะกรรมการนโยบายการผังเมืองแห่งชาติ คณะกรรมการผังเมือง คณะกรรมการผังเมืองจังหวัด และคณะกรรมการบริหารการผังเมืองส่วนท้องถิ่น เพื่อให้รูปแบบ การดำเนินการ และการบริหารจัดการเหมาะสมกับสภาพการณ์ในปัจจุบันโดยสอดคล้องกับสภาพเศรษฐกิจ สังคม สิ่งแวดล้อม และการเมือง  โดยมีรายละเอียดสรุปได้ ดังนี้  1. มท. เสนอว่า เนื่องจากบทบัญญัติในกฎหมายว่าด้วยการผังเมืองซึ่งใช้บังคับอยู่ไม่มีมาตรการทางกฎหมายเพียงพอที่จะทำให้บรรลุวัตถุประสงค์ของการผังเมืองได้ มท. จึงได้ปรับปรุงพระราชบัญญัติการผังเมือง พ.ศ. 2518 ทั้งฉบับ เพื่อปรับรูปแบบและวิธีการวางและจัดทำผังเมืองทั้งระบบ โดยการกำหนดประเภทของผังเมืองออกเป็นผังในระดับนโยบาย ได้แก่ ผังประเทศ ผังภาค ผังจังหวัด และผังระดับปฏิบัติ ได้แก่ ผังเมืองรวม ผังเมืองเฉพาะ ภายใต้การกำกับของคณะกรรมการผังเมืองในแต่ละระดับดังกล่าว กำหนดให้มีการกระจายอำนาจให้กับองค์กรปกครองส่วนท้องถิ่นเป็นผู้ดำเนินการวางและจัดทำผังเมืองในพื้นที่ของตน การกำหนดรูปแบบและวิธีการรับฟังความคิดเห็นและการมีส่วนร่วมของประชาชนในการวางและจัดทำผัง ตลอดถึงการบริหารจัดการผังเมือง เพื่อให้รูปแบบ การดำเนินการ และการบริหารจัดการเหมาะสมกับสภาพการณ์ในปัจจุบันโดยสอดคล้องกับสภาพเศรษฐกิจ สังคม สิ่งแวดล้อม การเมือง เพื่อให้การผังเมืองเป็นกรอบนโยบายตั้งแต่ในระดับประเทศ ระดับภาค และถ่ายทอดลงไปตามลำดับจนถึงผังเมืองในระดับปฏิบัติ  โดยสามารถชี้นำการพัฒนาภาครัฐและภาคเอกชนได้อย่างแท้จริง อีกทั้งเป็นการแก้ไขปัญหาการดำเนินงานด้านผังเมืองให้มีประสิทธิภาพทั้งในด้านการพัฒนาและการควบคุมซึ่งเป็นการแก้ไขปัญหาในระยะยาว ทั้งนี้ กรมโยธาธิการและผังเมืองได้ดำเนินการรับฟังความคิดเห็นจากภาครัฐ ภาคเอกชน นักวิชาการ และบุคคลภายนอกผู้ที่อาจได้รับผลกระทบจากร่างพระราชบัญญัตินี้  2. สาระสำคัญของร่างพระราชบัญญัติ  2.1 กำหนดให้ยกเลิกพระราชบัญญัติการผังเมือง พ.ศ. 2518 และที่แก้ไขเพิ่มเติม  2.2 กำหนดให้มีคณะกรรมการนโยบายการผังเมืองแห่งชาติ โดยมีนายกรัฐมนตรีหรือรองนายกรัฐมนตรีซึ่งนายกรัฐมนตรีมอบหมาย เป็นประธานกรรมการ กรรมการ โดยตำแหน่ง และปลัดกระทรวงมหาดไทย เป็นกรรมการและเลขานุการ มีอำนาจหน้าที่กำหนดนโยบาย เป้าหมายที่เกี่ยวกับการผังเมืองของประเทศ เช่น หลักเกณฑ์การใช้ที่ดิน  การพัฒนาและการดำเนินการตามผังเมือง ให้ความเห็นชอบผังประเทศ และผังภาค เป็นต้น  2.3 กำหนดให้มีคณะกรรมการผังเมือง โดยมีปลัดกระทรวงมหาดไทย เป็นประธานกรรมการ อธิบดีกรมโยธาธิการและผังเมือง เป็นกรรมการและเลาขานุการ มีอำนาจหน้าที่กำหนดมาตรฐานผังเมือง ให้ความเห็นชอบผังจังหวัดและผังเมืองรวมที่กรมโยธาธิการและผังเมืองวางและจัดทำผัง ให้ความเห็นชอบผังเมืองเฉพาะ ชี้ขาดปัญหาต่างๆ ในการวางผังเมือง เป็นต้น  2.4 กำหนดให้มีคณะกรรมการผังเมืองจังหวัด โดยมีผู้ว่าราชการจังหวัด เป็นประธานกรรมการ โยธาธิการและผังเมืองจังหวัด เป็นกรรมการและเลขานุการ มีอำนาจหน้าที่ให้ความเห็นชอบผังเมืองรวมที่องค์กรปกครองส่วนท้องถิ่นเป็นผู้วางและจัดทำผัง เป็นต้น  2.5 กำหนดหลักเกณฑ์การจัดทำและหลักเกณฑ์การใช้บังคับผังประเทศ ผังภาค ผังจังหวัด ผังเมืองรวม และผังเมืองเฉพาะ  2.6 กำหนดให้มีคณะกรรมการบริหารการผังเมืองส่วนท้องถิ่น โดยในเขตกรุงเทพมหานครให้ผู้ว่าราชการกรุงเทพมหานคร เป็นประธานกรรมการ และในเขตจังหวัดอื่นให้ผู้ว่าราชการจังหวัด เป็นประธานกรรมการ  2.7 กำหนดหลักเกณฑ์และเงื่อนไขการอุทธรณ์ และกำหนดให้มีคณะกรรมการอุทธรณ์ โดยมีรัฐมนตรีว่าการกระทรวงมหาดไทย เป็นประธานกรรมการ  2.8 กำหนดให้ผังเมืองแต่ละประเภทไม่มีอายุการใช้บังคับ แต่ใช้ระบบประเมินผลผังในรอบระยะเวลาไม่เกิน 5 ปี  ความเห็นของ กษ.  กษ. พิจารณาแล้ว เห็นด้วยกับหลักการร่างพระราชบัญญัติการผังเมือง พ.ศ. .... เนื่องจากระบบผังเมืองของประเทศจำเป็นต้องมีกรอบนโยบายตั้งแต่ระดับประเทศ ระดับภาค และถ่ายทอดลงนามตามลำดับจนถึงผังเมืองระดับปฏิบัติ เพื่อเป็นแนวทางในการพัฒนาทางด้านกายภาพให้สอดคล้องและเป็นไปในทิศทางเดียวกันกับนโยบายของภาครัฐ ภายใต้การกำกับของคณะกรรมการผังเมือง ตั้งแต่ระดับชาติถึงระดับจังหวัด ซึ่งในการจัดทำผังในแต่ละระดับจำเป็นต้องมีการรับฟังความคิดเห็นจากทุกภาคส่วน รวมทั้งจะต้องมีการกระจายอำนาจให้กับองค์กรปกครองส่วนท้องถิ่นเป็นผู้ดำเนินการจัดทำผังเมืองในพื้นที่ของตนเองตามหลักแห่งการปกครองตนเองในระดับต่างๆ เพื่อเป็นกรอบแนวทางในการพัฒนาตามอำนาจ และเพิ่มมาตรการควบคุมการปฏิบัติให้เป็นไปตามผังเมืองให้เข้มงวดขึ้น เพื่อให้การใช้บังคับผังเมืองเป็นไปโดยมีประสิทธิภาพทั้งในด้านการพัฒนาและการควบคุมต่อไป ทั้งนี้ ขอให้ผู้ที่เกี่ยวข้องให้ความสำคัญกับการควบคุมการวางผังเมืองให้เป็นประโยชน์ต่อส่วนรวมมากที่สุด รวมทั้งคำนึงถึงปริมาณน้ำต้นทุนที่มีอยู่เดิมและประสานกับกรมชลประทาน เรื่องปริมาณความต้องการใช้น้ำที่คาดว่าจะใช้เพิ่มขึ้นในพื้นที่ เพื่อใช้ประกอบพิจารณาวางแผนการบริหารจัดการน้ำในพื้นที่ให้เกิดประสิทธิภาพสูงสุดต่อไป และขอให้กรมโยธาธิการและผังเมือง กำหนดแนวเขตปฏิรูปที่ดินพร้อมทั้งสัญลักษณ์สีแสดงการใช้ประโยชน์ที่ดินในเขตปฏิรูปที่ดินเพื่อเกษตรกรรม ในผังแสดงการใช้ประโยชน์ที่ดินเพื่อความสะดวกชัดเจนในการตรวจสอบ นอกจากนี้ควรกำหนดลักษณะการใช้ประโยชน์ในเขตปฏิรูปที่ดินต้องเป็นไปตามกฎหมายปฏิรูปที่ดินเพื่อเกษตรกรรมด้วย  **มติ ครม. :** 1. อนุมัติหลักการร่างพระราชบัญญัติการผังเมือง พ.ศ. .... ตามที่ มท. เสนอ และให้ส่ง สคก. ตรวจพิจารณา โดยให้รับความเห็นของ ทส. พน. อก. สศช. และฝ่ายกฎหมายและกระบวนการยุติธรรม คณะรักษาความสงบแห่งชาติ ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป  2. ให้ยกเว้นการดำเนินการตามมติ ครม. เมื่อวันที่ 19 เม.ย. 2559 (เรื่อง การดำเนินการจัดทำกฎหมายลำดับรองและแผนการเสนอกฎหมายลำดับรอง และการเร่งรัดดำเนินการเสนอกฎหมายหรือปรับปรุงกฎหมายสำคัญ) และให้ มท. เร่งรัดการเสนอแผนในการจัดทำกฎหมายลำดับรองและกรอบระยะเวลาของร่างพระราชบัญญัติดังกล่าว เพื่อเสนอ สคก. ต่อไป  3. ให้ มท. รับความเห็นของ กษ. ไปพิจารณาดำเนินการต่อไปด้วย | **หน่วยงานที่รับผิดชอบ** : มท./กษ. (สกม./พด./ปศ./กสก./ส.ป.ก./ชป.)  **ประโยชน์ที่ได้รับ :**  เพื่อเป็นแนวทางในการพัฒนาทางด้านกายภาพให้สอดคล้องและเป็นไปในทิศทางเดียวกันกับนโยบายของภาครัฐ ภายใต้การกำกับของคณะกรรมการผังเมือง ตั้งแต่ระดับชาติถึงระดับจังหวัด  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ขอความเห็นชอบต่อร่างปฏิญญาทางการเมืองของการประชุมระดับสูงของสมัชชาสหประชาชาติเรื่องการดื้อ ยาต้านจุลชีพ (Political Declaration of the High-level Meeting of the General Assembly on Antimicrobial Resistance)  **สารัตถะ :** สธ. เสนอ ครม. พิจารณา ดังนี้  1. ให้ความเห็นชอบต่อร่างปฏิญญาทางการเมืองของการประชุมระดับสูงของสมัชชาสหประชาชาติเรื่องการดื้อยาต้านจุลชีพ (Political Declaration of the High-level Meeting of the General Assembly on Antimicrobial Resistance) และหากมีความจำเป็นต้องแก้ไขปรับปรุงในส่วนที่ไม่ใช่สาระสำคัญหรือขัดต่อผลประโยชน์ของประเทศไทย ขอให้ สธ. และ กต. สามารถดำเนินการได้โดยไม่ต้องนำเสนอ ครม. เพื่อพิจารณาอีกครั้ง  2. ให้ สธ. และ กต. ร่วมรับรองร่างปฏิญญาดังกล่าว  โดยมีรายละเอียดสรุปได้ ดังนี้  1. สธ. รายงานว่า เมื่อเดือน มิ.ย. 2559 ประธานสมัชชาสหประชาชาติได้แต่งตั้งผู้ดำเนินการร่วม  (co-facilitators) เพื่อจัดทำร่างปฏิญญาทางการเมืองของการประชุมระดับสูงของสมัชชาสหประชาชาติเรื่องการดื้อยาต้านจุลชีพ โดยเอกอัครราชทูตผู้แทนถาวรเม็กซิโกประจำสหประชาชาติ ณ นครนิวยอร์ก ได้รับแต่งตั้งให้เป็นผู้อำนวยความสะดวกในการเจรจา (facilitator) เพื่อรับฟังความเห็นของรัฐสมาชิกต่อร่างปฏิญญาดังกล่าว และได้รวบรวมข้อเสนอปรับแก้ถ้อยคำจากสมาชิกต่างๆ ตามข้อเรียกร้องของรัฐสมาชิก นอกจากนี้ ได้จัดการประชุมระดับเอกอัครราชทูตผู้แทนถาวร จำนวน 2 ครั้ง โดยเลือกเชิญเฉพาะบางประเทศ เช่น สหรัฐอเมริกา แคนาดา เยอรมนี นอร์เวย์ สวีเดน แอฟริกาใต้ อียิปต์ บราซิล อินเดีย เอกวาดอร์ ชิลี อาร์เจนตินา และไทย (ในฐานะประธานกลุ่ม 77)  เพื่อหาแนวร่วมในกระบวนการเจรจาและโน้มน้าวให้สนับสนุนร่างปฏิญญาฯ ที่รัฐสมาชิกเสนอ  2. **ร่างปฏิญญาทางการเมืองของการประชุมระดับสูงของสมัชชาสหประชาชาติเรื่องการดื้อยาด้านจุลชีพ  มีสาระสำคัญสรุปดังนี้**  2.1 ส่งเสริมความตระหนักรู้เกี่ยวกับการดื้อยาต้านจุลชีพในเวทีสหประชาชาติ  2.2 ผลักดันให้รัฐสมาชิกให้คำมั่นทางการเมืองในการร่วมกันจัดการกับปัญหาการดื้อยาต้านจุลชีพ โดยการส่งเสริมการจัดทำแผนระดับที่สอดคล้องกับแผนปฏิบัติการระดับโลกเกี่ยวกับการดื้อยาต้านจุลชีพ (Global Action Plan on Antimicrobial Resistance) ขององค์การอนามัยโลก  2.3 ส่งเสริมการลงทุนในการวิจัยและการพัฒนายาปฏิชีวนะชนิดใหม่  2.4 ส่งเสริมความร่วมมือระหว่างประเทศ ซึ่งรวมถึงการมีส่วนร่วมของสหประชาชาติ และองค์การระหว่างประเทศอื่นๆ ในการรับกับปัญหาการดื้อยาต้านจุลชีพ  ทั้งนี้ รัฐสมาชิกส่วนใหญ่เห็นพ้องกันในร่างปฏิญญาฯ ในประเด็นต่างๆ ดังกล่าวแล้ว  3. ประธานสมัชชาสหประชาชาติจะเป็นเจ้าภาพจัดการประชุมระดับสูงของสมัชชาสหประชาชาติเรื่องการดื้อยาต้านจุลชีพ (United Nations General Assembly (UNGA) High-level Meeting on Antimicrobial Resistance)  **ในวันพุธที่ 21 ก.ย. 2559 ณ สำนักงานสหประชาชาติ นครนิวยอร์ก สหรัฐอเมริกา** โดยรัฐมนตรีว่าการกระทรวงสาธารณสุขและคณะจะเดินทางไปเข้าร่วมการประชุมดังกล่าว ทั้งนี้ ที่ประชุมฯ จะรับรองเอกสารปฏิญญาทางการเมืองของการประชุมระดับสูงของสมัชชาสหประชาชาติเรื่องการดื้อยาต้านจุลชีพ (Political Declaration of the High-level Meeting of the General Assembly on Antimicrobial Resistance) ซึ่งเป็นเอกสารแสดงเจตนารมณ์ทางการเมืองในการจัดการกับปัญหาการดื้อยาต้านจุลชีพ  4. ร่างปฏิญญาฯ มีสาระสำคัญเป็นเอกสารแสดงเจตนารมณ์ทางการเมืองในการจัดการกับปัญหาการดื้อยาต้านจุลชีพ โดยมิได้มีถ้อยคำหรือบริบทที่มุ่งก่อให้เกิดพันธกรณีตามกฎหมายระหว่างประเทศ จึงไม่เป็นสนธิสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557  **มติ ครม. :** เห็นชอบตามที่ สธ. เสนอ | **หน่วยงานที่รับผิดชอบ** : สธ./กษ. (สกต./ปศ./วก.)  **ประโยชน์ที่ได้รับ :**  เพื่อส่งเสริมการลงทุนในการวิจัยและการพัฒนายาปฏิชีวนะ ชนิดใหม่ และส่งเสริมความร่วมมือระหว่างประเทศ ซึ่งรวมถึงการมี ส่วนร่วมของสหประชาชาติ และองค์การระหว่างประเทศอื่นๆ ในการรับกับปัญหาการดื้อยาต้านจุลชีพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ร่างพระราชบัญญัติการรักษาผลประโยชน์ของชาติทางทะเล พ.ศ. ....  **สารัตถะ :** สมช. เสนอ ครม. พิจารณา ดังนี้  1. อนุมัติหลักการร่างพระราชบัญญัติการรักษาผลประโยชน์ของชาติทางทะเล พ.ศ. .... ซึ่งสาระสำคัญกำหนดให้มีคณะกรรมการนโยบายการรักษาผลประโยชน์ของชาติทางทะเล (นปท.) คณะกรรมการที่ปรึกษาและจัดการความรู้เพื่อผลประโยชน์ของชาติทางทะเล (ทจชล.) และให้จัดตั้งศูนย์อำนวยการรักษาผลประโยชน์ของชาติทางทะเล (ศรชล.)  เพื่อดูแลและรักษาผลประโยชน์ของชาติทางทะเล  2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติการักษาผลประโยชน์ของชาติทางทะเล พ.ศ. ....  โดยมีรายละเอียดสรุปได้ ดังนี้  1. มติ ครม. เมื่อวันที่ 17 เม.ย. 2540 รับทราบมติของที่ประชุมสภาความมั่นคงแห่งชาติ ครั้งที่ 2/2540  เมื่อวันที่ 17 มี.ค. 2540 เรื่อง ศูนย์อำนวยการรักษาผลประโยชน์ของชาติทางทะเล ซึ่งเห็นชอบในหลักการให้มีศูนย์ประสานการปฏิบัติในการรักษาผลประโยชน์ เพื่อทำหน้าที่ประสานงาน ช่วยเหลือ และสนับสนุนการปฏิบัติของหน่วยงานต่างๆ ที่ปฏิบัติงานในทางทะเล ประกอบด้วยหน่วยงานหลัก 6 หน่วยงาน ได้แก่ กองทัพเรือ กองบังคับการตำรวจน้ำ  กรมประมง กรมเจ้าท่า กรมทรัพยากรทางทะเลและชายฝั่ง และกรมศุลกากร โดยมีกองทัพเรือเป็นหน่วยงานหลักในการประสานการปฏิบัติ  2. มติ ครม. เมื่อวันที่ 21 ต.ค. 2557 เห็นชอบในหลักการร่างยุทธศาสตร์ความมั่นคงแห่งชาติทางทะเล  (พ.ศ. 2558 – 2562) ซึ่งมีวัตถุประสงค์เพื่อปกป้องและรักษาอำนาจอธิปไตย บูรณภาพแห่งดินแดน สิทธิอธิปไตย และขอบเขตของชาติทางทะเลจากภัยคุกคามทุกรูปแบบ ตลอดจนส่งเสริมศักยภาพในการแสวงหาผลประโยชน์ของชาติทางทะเลเพื่อปกป้อง รักษา ฟื้นฟูทรัพยากรและสิ่งแวดล้อมทางทะเล รวมทั้งส่งเสริมการเข้ามามีส่วนร่วมของทุกภาคส่วน ประกอบด้วยยุทธศาสตร์ความมั่นคงแห่งชาติทางทะเล 6 ประเด็นยุทธศาสตร์ ได้แก่ 1) การพัฒนาศักยภาพความมั่นคงของชาติทางทะเล 2) การคุ้มครองการใช้ประโยชน์จากทะเล 3) การสร้างความสงบเรียบร้อย และส่งเสริมการใช้ประโยชน์จากทะเล 4) การสร้างความสมดุลและยั่งยืนของทรัพยากรและสิ่งแวดล้อมทางทะเล 5) การพัฒนาทรัพยากรมนุษย์องค์ความรู้และความตระหนักรู้ความสำคัญของทะเล 6)การบริหารจัดการผลประโยชน์ของชาติทางทะเลขององค์กรของรัฐ ตามที่สำนักงานสภาความมั่นคงแห่งชาติเสนอ ทั้งนี้ ให้สำนักงานสภาความมั่นคงแห่งชาติรับไปดำเนินการปรับปรุง ร่างยุทธศาสตร์ฯ ให้เป็นแผนความมั่นคงแห่งชาติทางทะเล โดยให้มีระยะเวลาของแผนดังกล่าวเป็นปี พ.ศ. 2558-2564 เพื่อให้สอดคล้องกับระยะเวลาของแผนพัฒนาเศรษฐกิจและสังคมแห่งชาติ ฉบับที่ 12 ซึ่งมีระยะเวลาตั้งแต่ปี 2560 -2564 และให้หน่วยงานที่เกี่ยวข้องนำแผนความมั่นคงฯ ที่สำนักงานสภาความมั่นคงแห่งชาติได้ปรับปรุงเรียบร้อยแล้วไปใช้เป็นกรอบแนวทางในการจัดทำแผนงาน/โครงการรองรับแผนดังกล่าวต่อไป  3. สมช. มีหน้าที่ในการเสนอแนะ จัดทำนโยบาย ยุทธศาสตร์และแผนงาน ตลอดจนรับผิดชอบในการขับเคลื่อนกลไกด้านความมั่นคงได้จัดทำแผนความมั่นคงแห่งชาติทางทะเล (พ.ศ. 2558 – 2564) จัดตั้งหน่วยงานที่มีหน้าที่รับผิดชอบในการรักษาผลประโยชน์ของชาติทางทะเล ที่มีอำนาจสั่งการตามกฎหมาย โดยบูรณาการความร่วมมือระหว่างหน่วยงานที่เกี่ยวข้องให้เป็นไปอย่างมีประสิทธิภาพแผนความมั่นคงแห่งชาติทางทะเลดังกล่าว โดยมีกลไกขับเคลื่อนระดับนโยบาย ได้แก่ นอปท. และมี ศรชล. เป็นกลไกระดับปฏิบัติ ซึ่งจัดตั้งขึ้นตามมติสภาความมั่นคงแห่งชาติ เมื่อวันที่ 17 มี.ค. 25540 ตามที่ ครม. มีมติรับทราบแล้ว  4. การดำเนินการที่ผ่านมาของ ศรชล. พบว่า ยังมีปัญหาและอุปสรรคในทางปฏิบัติอันเนื่องมาจากข้อจำกัดของอำนาจหน้าที่ ซึ่งเป็นเพียงศูนย์ประสานการปฏิบัติทำให้ไม่สามารถสั่งการหรือควบคุมการปฏิบัติของหน่วยงานต่างๆ  อีกทั้งต้องอาศัยบุคลากร ทรัพยากรและงบประมาณจากหน่วยงานต่างๆ ทำให้ไม่สามารบูรณาการการปฏิบัติได้อย่างมีประสิทธิภาพปัจจุบันประเทศไทยประสบปัญหาเกี่ยวกับการรักษาผลประโยชน์ของชาติทางทะเลจากภัยคุกคามทั้งภายในและภายนอกราชอาณาจักร เพื่อให้การรักษาผลประโยชน์ของชาติทางทะเล มีเอกภาพทั้งในระดับนโยบายและการปฏิบัติรวมถึงให้มีหน่วยงานหลักรับผิดชอบในการบูรณาการและประสานการปฏิบัติของหน่วยงานที่มีภารกิจเกี่ยวข้องกับการป้องกันและแก้ไขปัญหาภัยคุกคามที่เกี่ยวข้องทางทะเล  5. ร่าง พ.ร.บ. ดังกล่าวได้ผ่านการรับฟังความคิดเห็นจากภาคประชาชนและผู้ทรงคุณวุฒิด้านทะเล ตลอดจนการพิจารณาของส่วนราชการที่เกี่ยวข้อง และได้เสนอ ซึ่งการประชุมสภาความมั่นคงแห่งชาติ ครั้งที่ 2/2559  วันที่ 15 ส.ค. 2559 โดยมีนายกรัฐมนตรีเป็นประธาน ได้พิจารณาร่าง พ.ร.บ. ดังกล่าวแล้วมีมติเห็นชอบ **และให้นำข้อสังเกตของนายกรัฐมนตรีเพิ่มเติมในขั้นการตรวจพิจารณาของสำนักงานคณะกรรมการกฤษฎีกา ในประเด็นดังต่อไปนี้**  5.1) การยึดโยงกับยุทธศาสตร์ชาติระยะ 20 ปี (พ.ศ. 2560 – 2579) และแผนพัฒนาเศรษฐกิจและสังคมแห่งชาติ เพื่อเป็นกลไกการเชื่อมโยงการทำงานของฝ่ายบริหารและฝ่ายข้าราชการประจำ โดยเฉพาะการกำหนดและการวางยุทธศาสตร์ด้านความมั่นคงเพื่อให้มีกลไกการทำงานที่สอดรับกันและมีความต่อเนื่อง  5.2) การพิจารณาความสอดคล้องของร่างพระราชบัญญัติฉบับนี้กับพระราชบัญญัติการรักษาความมั่นคงภายในราชอาณาจักร พ.ศ. 2551 อาทิ นิยามภัยคุกคามพื้นที่รับผิดชอบ ห้วงเวลาการปฏิบัติและกลไกที่ชัดเจนว่าเรื่องใดจะครอบคลุมการดำเนินการภายใต้กฎหมายฉบับใด ซึ่งอาจพิจารณาแก้ไขกฎหมายที่เกี่ยวข้องกับความมั่นคง เพื่อให้สอดรับกัน  5.3) การบังคับใช้กฎหมายกรณีกำหนดบทลงโทษต่อเจ้าหน้าที่ละเว้นการปฏิบัติหน้าที่ หรือปฏิบัติหน้าที่โดยมิชอบทั้งทางวินัยและอาญา และ  5.4) การกำหนดกลไกการตรวจสอบถ่วงดุลให้ยึดโยงกับฝ่ายการเมือง (รัฐบาลและรัฐสภา) เพื่อสนับสนุนให้มีการขับเคลื่อนการดำเนินงาน และมีความรับผิดชอบร่วมกันจึงได้เสนอร่าง พ.ร.บ. มาเพื่อดำเนินการ  **มติ ครม.** : อนุมัติและรับทราบตามที่ สมช. เสนอ | **หน่วยงานที่รับผิดชอบ** : สมช./กษ. (กป.)  **ประโยชน์ที่ได้รับ :**  เพื่อที่จะได้กำหนดแนวทางแก้ไขปัญหา การบูรณาการหน่วยงานและการประสานการปฏิบัติงานให้สัมฤทธิ์ผลต่อไป  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** : การประชุมระดับรัฐมนตรี ครั้งที่ 22 แผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย  (IMT-GT) และร่างแถลงการณ์ร่วมการประชุมระดับรัฐมนตรี ครั้งที่ 22 แผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย (IMT-GT)  **สารัตถะ :** สศช. เสนอ ครม. พิจารณา ดังนี้  1. ขอความเห็นชอบต่อร่างแถลงการณ์ร่วมการประชุมระดับรัฐมนตรี ครั้งที่ 22 แผนงาน IMT-GT (Draft Joint Ministerial Statement of the Twenty Second Indonesia-Malaysia-Thailand Growth Triangle Ministerial Meeting) ทั้งนี้ หากมีความจำเป็นต้องแก้ไขปรับปรุงในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้อนุมัติไว้ก่อนมีการรับรอง ขอให้สำนักงานคณะกรรมการพัฒนาการเศรษฐกิจและสังคมแห่งชาติ สามารถดำเนินการได้โดยให้นำเสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของคณะรัฐมนตรีเมื่อวันที่ 30 มิถุนายน 2558 (เรื่องการจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย  2. ขอความเห็นชอบให้รัฐมนตรีว่าการกระทรวงคมนาคม (นายอาคม เติมพิทยาไพสิฐ) ในฐานะหัวหน้าคณะผู้แทนระดับรัฐมนตรีและรัฐมนตรีประจำแผนงาน IMT-GT ของไทย ร่วมรับรองร่างแถลงการณ์ร่วมฯ ดังกล่าว โดยไม่มีการลงนาม ในการประชุมระดับรัฐมนตรี ครั้งที่ 22 แผนงาน IMT-GT ในวันที่ 23 กันยายน 2559 ณ จังหวัดพังงา  โดยมีรายละเอียดสรุปได้ ดังนี้  1. **แผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย** (Indonesia-Malaysia-Thailand Gr0wth Triangle: IMT-GT) เริ่มในปี พ.ศ. 2536 ในระยะแรกขับเคลื่อนด้วยการประชุมระดับคณะทำงานรายสาขา (IMT-GT Working Groups) ระดับเจ้าหน้าที่อาวุโส (IMT-GT Senior officials’ Meeting) และระดับรัฐมนตรี (IMT-GT Ministerial Meeting) ต่อมาได้มีการประชุมระดับผู้นำ (IMT-GT Summit) ครั้งแรกในปี พ.ศ. 2558 ณ  กรุงกัวลาลัมเปอร์ ประเทศมาเลเซีย และผู้นำสามประเทศได้มอบหมายให้จัดทำแผนดำเนินงานระยะห้าปี (IMT-GT Roadmap) เพื่อขับเคลื่อนการดำเนินงาน 6 สาขาความร่วมมือ ได้แก่  1) การพัฒนาโครงสร้างพื้นฐานและการคมนาคมขนส่ง  2) การค้าและการลงทุน  3) การท่องเที่ยว  4) ผลิตภัณฑ์และบริการฮาลาล  5) การพัฒนาทรัพยากรมนุษย์  6) การเกษตร อุตสาหกรรม การเกษตรและสิ่งแวดล้อม  2. **แผนงาน IMT-GT** มุ่งเน้นการดำเนินยุทธศาสตร์ระดับอนุภูมิภาค ในภูมิภาคอาเซียนเพื่อบรรลุเป้าหมายที่สอดคล้องกันกับอาเซียน ได้แก่ การลดช่องว่างทางการพัฒนา และการมีบทบาทอย่างสร้างสรรค์ในการเสริมสร้างการเป็นประชาคมอาเซียนภายในปี พ.ศ. 2558 โดยเร่งรัดโครงการที่สนับสนุนความเชื่อมโยงใน 5 แนวพื้นที่เชื่อมโยงของ อนุภูมิภาค (IMT-GT Connectivity Corridors) และการเชื่อมโยงกับอาเซียนภายใต้แผนแม่บทว่าด้วยการเชื่อมโยงระหว่างกันในอาเซียน (Master Plan on ASEAN Connectivity) ปัจจุบันการขับเคลื่อนแผนงาน IMT-GT ดำเนินการภายใต้แผนดำเนินงานระยะห้าปี แผนที่ 2 ปี พ.ศ. 2555-2559 (IMT-GT Implementation Blueprint 2012-2016)  ซึ่งเห็นชอบโดยผู้นำสามประเทศโดยต้องรายงานความก้าวหน้าการขับเคลื่อนแผนต่อผู้นำในการประชุมระดับผู้นำแผนงาน IMT-GT ซึ่งจัดคู่ขนานกับการประชุมสุดยอดอาเซียน  3. **มติ ครม. วันที่ 10 พ.ย. 2558** อนุมัติให้ รมว.คค. (นายอาคม เติมพิทยาไพสิฐ) เป็นหัวหน้าคณะผู้แทนไทยและปฏิบัติหน้าที่เป็นรับมนตรีประจำแผนงาน IMT-GT (IMT-GT Minister) เพื่อกำกับดูแลการดำเนินงานของไทยภายใต้แผนงาน IMT-GT รวมทั้งเพื่อปฏิบัติหน้าที่หัวหน้าคณะผู้แทนไทยในการประชุมระดับรัฐมนตรี ครั้งที่ 21 แผนงาน IMT-GT ใน วันที่ 13 พ.ย. 2558 ณ เมืองอลอสตาร์ รัฐเกดะห์ มาเลเซีย และเป็นหัวหน้าคณะผู้แทนระดับรัฐมนตรีของไทยในแผนงาน IMT-GT โดยต่อเนื่องต่อไป และเห็นชอบต่อร่างของการประชุม โดยให้ สศช. สามารถปรับปรุงถ้อยคำในร่างแถลงข่าวร่วมฯ ได้ในกรณีที่ไม่ไช่สาระสำคัญ โดยไม่ต้องนำเสนอคณะรัฐมนตรีให้ความเห็นชอบอีก  4. **มติ ครม. วันที่ 29 ธ.ค. 2558** รับทราบผลการประชุมระดับรัฐมนตรี ครั้งที่ 22 แผนงาน IMT-GT และ การประชุมอื่น ๆ ที่เกี่ยวข้อง เมื่อวันที่ 12-13 พ.ย. 2558 ณ เมืองอลอสตาร์ รัฐเกดะห์ มาเลเซีย โดยรับทราบถึงการขับเคลื่อนโครงการ 6 สาขาความร่วมมือ ภายใต้ แผนดำเนินงานระยะห้าปีแผนที่ 2 ปี พ.ศ. 2558-2559 ช่วงสุดท้าย และการเตรียมการสำหรับแผนดำเนินงานระยะห้าปีแผนที่ 3 ปี พ.ศ. 2560-2564 และรับทราบการเป็นเจ้าภาพของไทยในการจัดการประชุมระดับรัฐมนตรี ครั้งที่ 22 และการประชุมอื่น ๆ ที่เกี่ยวข้อง แผนงาน IMT-GT ในปี พ.ศ. 2559 ณ จังหวัดพังงา  5. **การประชุมระดับรัฐมนตรีครั้งที่ 22** และการประชุมอื่น ๆ ที่เกี่ยวข้อง แผนงาน IMT-GT สศช. ร่วมกับ มท.  จะเป็นเจ้าภาพจัดการประชุมระดับรัฐมนตรี ครั้งที่ 22 แผนงาน IMT-GT และการประชุมอื่น ๆ ที่เกี่ยวข้อง ระหว่างวันที่ 20-23 ก.ย. 2559 ณ โรงแรมเซนติโด้ เกรซแลนด์ เขาหลัก รีสอร์ท แอนด์ สปา จังหวัดพังงา กำหนดการประชุมที่สำคัญมีดังนี้  1) การประชุมสภาธุรกิจ IMT-GT (IMT-GT Joint Business Council: JBC) ในวันที่ 20 ก.ย. 2559  2) การประชุมระดับเจ้าหน้าที่อาวุโส ครั้งที่ 23 (The 23rd IMT-GT Senior officials’ Meeting: SOM)  ในวันที่ 21 ก.ย. 2559  3) การประชุมผู้ว่าราชการจังหวัดและมุขมนตรี ครั้งที่ 13 (The 13th IMT-GT Chief Ministers’ and Governors’ Forum: CMGF) ในช่วงเช้าวันที่ 22 ก.ย. 2559  4) การประชุมระดับรัฐมนตรีอย่างไม่เป็นทางการ ครั้งที่ 4 (The 4th IMT-GT Ministerial Retreat)  ในช่วงบ่ายของวันที่ 22 ก.ย. 2559  5) การประชุมระดับรัฐมนตรี ครั้งที่ 22 (The 22nd IMT-GT Ministerial Meeting: MM) ในช่วงเช้า วันที่ 23 ก.ย. 2559  6. **ประเด็นหารือและข้อเสนอของประเทศไทย** ในการประชุมฯ ดังกล่าว มีดังนี้  1) **การเร่งรัดการจัดทำแผนดำเนินงานระยะห้าปี ฉบับที่ 3 ปี พ.ศ. 2560-2564** โดยเสนอให้ขับเคลื่อน 6 สาขาความร่วมมือปัจจุบันเข้าสู่ 7 สาขาความร่วมมือที่กำหนดขึ้นใหม่ และหารือเกี่ยวกับวิสัยทัศน์ในอีก 20 ข้างหน้า เป้าหมาย และทิศทางเชิงยุทธศาสตร์ที่จะนำไปสู่การยกระดับคุณภาพชีวิตของคนในอนุภูมิภาค  2) **การเร่งรับขับเคลื่อนโครงการที่สร้างประโยชน์อย่างกว้างขวางและต่อเนื่องและสอดคล้องกับการเปลี่ยนแปลงระบบเศรษฐกิจโลกและภูมิภาคในอนาคต** การเร่งรัดการดำเนินงานการอำนวยความสะดวกด้านการค้าและการขนส่ง โดยเฉพาะตามแนวพื้นที่ความเชื่อมโยงต่าง ๆ ของแผนงาน IMT-GT (IMT-GT Connectivity Corridors)  7. **ประโยชน์ของประเทศไทย** ในการเข้าร่วมการประชุมระดับรัฐมนตรี ครั้งที่ 22 แผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย มีดังนี้  1) เสริมสร้างโอกาสการใช้ประโยชน์แผนงาน IMT-GT ทั้งในระดับกระทรวงส่วนกลางในทุกสาขาความร่วมมือ รวมทั้งสาขาความร่วมมือใหม่ ๆ เพื่อเป็นกรอบจัดทำยุทธศาสตร์การพัฒนาแผนงานและแผนงบประมาณรองรับที่เชื่อมโยงกับการพัฒนาระดับภาคและพื้นที่อย่างเหมาะสม  2) เสริมสร้างความเชื่อมั่นแก่นักลงทุนภายในและต่างประเทศทั้งในระดับอนุภูมิภาค IMT-GT และระดับภูมิภาค ในการลงทุนในสาขาที่มีศักยภาพด้านการเชื่อมโยงห่วงโซ่การผลิตระหว่างสามประเทศ  **มติ ครม.** : เห็นชอบทั้ง 2 ข้อ ตามที่ สศช. เสนอ | **หน่วยงานที่รับผิดชอบ** : สศช./กษ. (สกต.)  **ประโยชน์ที่ได้รับ :**  เพื่อขับเคลื่อนการดำเนินงาน 6 สาขาความร่วมมือ เพื่อบรรลุเป้าหมายที่สอดคล้องกันกับอาเซียน การลดช่องว่างทางการพัฒนา และการมีบทบาทอย่างสร้างสรรค์ในการเสริมการเป็นประชาคมอาเซียน  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** การประชุมภาคีอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ ครั้งที่ 17 (CITES CoP17) การประชุมคณะกรรมการบริหารอนุสัญญา CITES ครั้งที่ 67 และครั้งที่ 68 (SC67 – SC68) และการประชุมระดับรัฐมนตรี (Ministerial Lekgotla)  **สารัตถะ :** ทส. เสนอ ครม. พิจารณา ดังนี้  1. ให้ความเห็นชอบ (ร่าง) กรอบท่าทีของประเทศไทยต่อวาระการประชุมภาคีอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ ครั้งที่ 17 (The 17th meeting of the Conference of  the Parties to CITES : CITES CoP17) ทั้งในส่วนของวาระการประชุมที่เกี่ยวข้องกับการดำเนินงานให้เป็นไปตามอนุสัญญา CITES (Working documents) และข้อเสนอการเปลี่ยนแปลงบัญชีชนิดพันธุ์ (Proposals)  2. หากมีท่าทีต่อวาระหรือต่อข้อเสนอการประชุมใดมีการเปลี่ยนแปลงไปจากกรอบท่าทีที่กำหนดไว้แล้วและไม่เกิดผลเสียหายต่อประเทศไทย ให้คณะผู้แทนไทยในการเข้าร่วมประชุมที่เกี่ยวข้อง สามารถใช้ดุลยพินิจตัดสินใจได้ตามความจำเป็นและเหมาะสม  โดยมีรายละเอียดสรุปได้ ดังนี้  ทส. รายงานว่า **การประชุม CITES CoP17 จัดขึ้นระหว่างวันที่ 24 ก.ย. – 5 ต.ค. 2559 ณ นครโจฮันเนสเบิร์ก สาธารณรัฐแอฟริกาใต้** โดยจะมีการลงมติรับรองมติที่ประชุม (Resolutions) และข้อตัดสินใจ (Decisions) เพื่อให้ภาคีแห่งอนุสัญญา CITES ปฏิบัติเพื่อให้เป็นไปตามบทบัญญัติแห่งอนุสัญญา รวมทั้งการลงมติรับรองการเปลี่ยนแปลงชนิดพันธุ์ CITES นอกจากนี้จะมีการประชุมที่จัดขึ้นก่อนการประชุม CITES CoP17 จำนวน 2 การประชุม ได้แก่ การประชุม SC67 และการประชุมระดับรัฐมนตรี (Ministerial Lekgotla) ซึ่งจะจัดขึ้นในวันที่ 23 ก.ย. 2559 และจะมีการประชุมที่จัดขึ้นหลังการประชุม CITES CoP17 จำนวน 1 การประชุม ได้แก่ การประชุม SC68 ในวันที่ 5 ต.ค. 2559 โดยรายละเอียดการประชุมต่าง ๆ สรุปได้ดังนี้  1. **การประชุมระดับรัฐมนตรี (Ministerial Lekgotla)**  มีวัตถุประสงค์ที่จะอภิปรายในเรื่อง การทำงานร่วมกันระหว่างเป้าหมายการพัฒนาอย่างยั่งยืน (The Sustainable Development Goals : SDGs) จากเวทีการประชุมสุดยอดการพัฒนาอย่างยั่งยืนแห่งสหประชาชาติ และอนุสัญญา CITES โดยมุ่งผลักดันประเด็นเกี่ยวกับบทบาทของอนุสัญญา CITES ที่ช่วยสนับสนุนความสำเร็จของ SDGs ผ่านมาตรการด้านการค้าระหว่างประเทศอย่างยั่งยืนและเป็นไปตามกฎหมาย การจัดการกับการค้าผิดกฎหมาย ให้ได้รับการพิจารณาในการประชุม CITES CoP17 เนื่องจากเป้าหมายของ SDGs หลายประเด็น มีความเกี่ยวข้องกับ CITES โดยเฉพาะเป้าหมายที่ 15.c ที่กระตุ้นให้ภาคีเพิ่มการสนับสนุนความพยายามในการต่อต้านการล่าและการลักลอบค้าชนิดสัตว์ป่า พืชป่าคุ้มครอง โดยเน้นการเพิ่มศักยภาพของชุมชนท้องถิ่นให้มีโอกาสในการดำรงชีพอย่างยั่งยืนในอนาคต โดยหวังว่า CITES จะสนับสนุนการอนุรักษ์และการใช้ประโยชน์ความหลากหลายทางชีวภาพอย่างยั่งยืน และมีการแบ่งปันผลประโยชน์ที่เป็นรูปธรรมแก่ชุมชนท้องถิ่น  ประเด็นหลักที่จะอภิปราย ประกอบด้วย การให้คำมั่นสัญญาจากผู้บริหารระดับสูงของประเทศต่าง ๆ ที่สะท้อนอยู่ในวาระการพัฒนาที่ยั่งยืน ปี 2030 (The 2030 Agenda for Sustainable Development) และวิธีการที่จะทำให้บรรลุผลโดยเฉพาะอย่างยิ่งในประเด็นด้านชนิดพันธุ์ ด้านการอนุรักษ์และการใช้ประโยชน์ระบบนิเวศอย่างยั่งยืน การค้าสัตว์ป่าพืชป่าที่ผิดกฎหมาย และผลกระทบของประเด็นนี้ต่อสัตว์ป่าพืชป่าต่อการใช้ประโยชน์อย่างยั่งยืนและถูกกฎหมาย และต่อผู้ยากไร้  การสนองตอบต่อรัฐบาลในการจัดการกับการค้าสัตว์ป่าพืชป่าผิดกฎหมาย บทบาทของ CITES ในการต่อต้านการค้าระหว่างประเทศที่ผิดกฎหมาย ซึ่งสาส์นและข้อสรุปจากการประชุมจะใช้แถลงร่วมในพิธีเปิดการประชุม CITES CoP17 ในวันที่ 24 ก.ย. 2559  2. **การประชุม SC67** มีวาระสำคัญซึ่งเกี่ยวข้องกับประเทศไทย ดังนี้  2.1 การพิจารณาทบทวนการค้าที่มีปริมาณมากสำหรับตัวอย่างพันธุ์ในบัญชี 2 ตามข้อเสนอแนะของคณะกรรมการด้านพืชและสัตว์ ซึ่งจะมีการพิจารณาเกี่ยวกับม้าน้ำ 3 ชนิด ของประเทศไทย ได้แก่ ม้าน้ำยักษ์ ม้าน้ำดำ และม้าน้ำหนาม ว่าจะถูกระงับการค้าในระดับชนิดพันธุ์ หรือไม่  2.2 กระบวนการเกี่ยวกับแผนปฏิบัติการงาช้างแห่งชาติ (National Ivory Action Plans Process) โดยที่ประชุม SC67 จะมีการพิจารณารายงานเพิ่มเติมเกี่ยวกับการดำเนินการตามแผนปฏิบัติการงาช้างแห่งชาติของประเทศ ที่เกี่ยวกับข้อมูลการลักลอบค้างาช้างในกลุ่มที่มีสถานภาพน่ากังวลอย่างยิ่ง (Primary concern) ซึ่งรวมถึงประเทศไทยด้วย เพื่อจัดสถานภาพกลุ่มประเทศ โดยประเทศไทยได้ส่งรายงานการดำเนินงานตามแผนปฏิบัติการงาช้างแห่งประเทศไทย ปีงบประมาณ พ.ศ. 2559 ไปยังสำนักเลขาธิการ CITES ภายในกำหนดระยะเวลาแล้ว  3. **การประชุม CITES CoP17** มีวาระการประชุมประกอบด้วยวาระที่เกี่ยวข้องกับการดำเนินงานให้เป็นไปตามอนุสัญญา CITES (Working documents) และข้อเสนอการเปลี่ยนแปลงบัญชีชนิดพันธุ์ (Proposals) โดย**คณะกรรมการอนุสัญญา CITES ประจำประเทศไทย ครั้งที่ 4/2559 เมื่อวันที่ 17 ส.ค. 2559 ได้ให้ความเห็นชอบ (ร่าง) กรอบท่าทีของประเทศไทยต่อวาระการประชุมฯ แล้ว** สำหรับวาระสำคัญซึ่งเกี่ยวข้องกับประเทศไทย สรุปได้ดังนี้  3.1 **กระบวนการเกี่ยวกับแผนปฏิบัติการงาช้างแห่งชาติ (National Ivory Action Plans Process)** ที่ประชุมจะพิจารณาจัดกลุ่มประเทศที่เกี่ยวข้องกับการลักลอบค้างาช้างโดยใช้ข้อมูลจากรายงานของ ETIS (The Elephant Trade Information System) และข้อเสนอแนะของการประชุม SC67 ในการประกอบการตัดสินใจดังกล่าวและจากเอกสารประกอบการประชุม **ประเทศไทยถูกเสนอให้อยู่ในกลุ่มใหม่ คือ เปลี่ยนจากกลุ่มที่มีสถานภาพน่ากังวลอย่างยิ่ง (Primary Concern)** **ไปเป็นกลุ่มสถานภาพน่ากังวลลำดับรอง (Secondary Concern)** ซึ่งในเรื่องนี้**ประเทศไทยมีท่าทีสนับสนุน** ทั้งนี้ เพื่อให้สถานภาพของประเทศไทยเป็นไปตามที่จะถูกเสนอในการประชุมดังกล่าว จึงจะต้องมีการหาเสียงสนับสนุน (Lobby) จากประเทศที่มีบทบาทในเวที CITES เช่น สหรัฐอเมริกา สหภาพยุโรป (EU) ให้สนับสนุนประเทศไทย และไม่เสนอข้อเสนอแนะใด ๆ ที่จะมีผลกระทบในทางลบต่อประเทศไทย  3.2 **การปิดตลาดการค้างาช้างภายในประเทศ (Closure of domestic markets for elephant ivory)** มีการเสนอปิดตลาดการค้างาช้างภายในประเทศสำหรับประเทศที่ยังมีการค้างาช้างและผลิตภัณฑ์ที่ทำจากงาช้างภายในประเทศของตนเอง หากประเทศใดยังไม่สามารถดำเนินการได้ก็ให้มีมาตรการที่เข้มงวดในการควบคุมการค้างาช้างภายในประเทศ ซึ่งในเรื่องนี้**ประเทศไทยมีท่าทีไม่สนับสนุน**และจะชี้แจงต่อที่ประชุมว่า ประเทศไทยมีกฎหมายและระบบการควบคุมการค้างาช้างภายในประเทศที่เข้มงวดและมีประสิทธิภาพ ประกอบกับงาช้างที่นำมาค้าในตลาดการค้าภายในประเทศที่ถูกต้องตามกฎหมายเป็นงาช้างบ้านอันเป็นทรัพยากรของประเทศไทยเท่านั้น  3.3 **การรายงานของคณะกรรมการด้านสัตว์ (Animals Committee : AC) ของอนุสัญญา CITES**  ได้เสนอการพิจารณาทบทวนการค้าที่มีปริมาณมาก สำหรับตัวอย่างพันธุ์ในบัญชี 2 โดยม้าน้ำสามจุดซึ่งพบในประเทศไทยให้อยู่ในสถานภาพน่ากังวลอย่างยิ่ง (Urgent concern) ซึ่งจะต้องมีการดำเนินการตามข้อเสนอแนะของ AC ในส่วนที่เกี่ยวข้องต่อไป สำหรับในเรื่องนี้**ประเทศไทยมีท่าทีสนับสนุน**  3.4 **เสือและแมวเอเชียขนาดใหญ่** เป็นการรายงานผลการดำเนินงานตามมติที่ประชุมและข้อตัดสินใจต่าง ๆ ที่เกี่ยวกับการอนุรักษ์เสือและแมวเอเชียขนาดใหญ่ที่กำหนดให้ประเทศถิ่นแพร่กระจายตอบข้อมูลเกี่ยวกับกฎหมาย การบังคับใช้กฎหมายความร่วมมือระหว่างประเทศ การเพาะเสือในกรงเลี้ยง การเก็บข้อมูลการค้าเสือที่ผิดกฎหมาย ข้อมูลการจับกุมเสือ มาตรการในการอนุรักษ์ เป็นต้น ซึ่งไทยได้รายงานข้อมูลไปแล้ว 2 ครั้ง ตามกำหนด ซึ่งในเรื่องนี้มีข้อพาดพิงว่าร้อยละ 74 ของเสือ (รวมทั้งซากและผลิตภัณฑ์) ที่จับกุมได้ในเอเชียตะวันออกเฉียงใต้มาจาก 3 ประเทศ ได้แก่ ลาว ไทย และเวียดนาม จึงเกิดข้อกังวลเกี่ยวกับแหล่งที่มาของเสือ โดย 3 ประเทศดังกล่าวมีสถานที่เพาะพันธุ์เสือ อีกทั้งประชากรเสือในธรรมชาติมีจำนวนน้อย การค้าเสือผิดกฎหมายพบได้ในพม่าบริเวณชายแดนจีนและไทย ดังนั้น **จึงต้องมีการปรับปรุงมาตรการต่าง ๆ เพื่อควบคุมเสือในกรงเลี้ยงให้รัดกุมมากขึ้น** ซึ่งประเด็นนี้**ประเทศไทยมีท่าทีสนับสนุน**และจะชี้แจงต่อที่ประชุมถึงมาตรการเกี่ยวกับการจัดการเสือในกรงเลี้ยงที่ได้ดำเนินการไปแล้ว  3.5 **วาระที่เกี่ยวข้องกับข้อเสนอการเปลี่ยนแปลงบัญชีชนิดพันธุ์ (Proposals)** มีวาระที่สำคัญและเกี่ยวข้องกับประเทศไทย คือ ประเทศไทยได้ยื่นข้อเสนอเพื่อ**ขอเปลี่ยนแปลงคำอธิบายแนบท้าย (Annotation) หรือข้อกำหนดทางการค้าของไม้พะยูง** จากคำอธิบายแนบท้าย 5 หรือ #5 (ควบคุมเฉพาะไม้ซุง ไม้แปรรูป และแผ่นไม้บาง) เป็นคำอธิบายแนบท้าย 4 หรือ #4 (ควบคุมทุกส่วนของพะยูงที่มีการค้าระหว่างประเทศ ยกเว้นเมล็ด สปอร์ และละอองเกสร รวมถึงต้นอ่อน หรือต้นอ่อนที่ได้จากการเพาะเลี้ยงเนื้อเยื่อในสภาพปลอดเชื้ออยู่ในอาหารแข็งหรืออาหารเหลว และขนส่งในภาชนะที่ปลอดเชื้อ) เพื่อแก้ปัญหาการลักลอบตัดไม้พะยูงส่งออกนอกประเทศ โดย**ประเทศไทยมีท่าทีสนับสนุน**ข้อเสนอดังกล่าวและจะต้องหาเสียงสนับสนุน (Lobby) จากภาคีต่าง ๆ ต่อไป  4. **การประชุม SC68** มีวาระประชุมที่สำคัญ คือ การรับรองข้อบังคับการประชุม การแต่งตั้งคณะทำงาน และการกำหนดวันเวลาและสถานที่จัดการประชุม SC69 ซึ่งจะไม่มีประเด็นสำคัญที่เกี่ยวข้องกับประเทศไทยโดยตรง  **มติ ครม. :** เห็นชอบตามที่ ทส. เสนอ และให้ ทส. รับความเห็นของ สศช. ไปประกอบการพิจารณาดำเนินการต่อไป ทั้งนี้ หากมีความจำเป็นต้องเปลี่ยนแปลงกรอบท่าทีของประเทศไทยต่อวาระการประชุมภาคีอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ ครั้งที่ 17 (CITES CoP 17) ที่ไม่ใช่สาระสำคัญและไม่ขัดกับหลักการที่ ครม. ได้ให้ความเห็นชอบไว้ ให้ ทส. ดำเนินการได้โดยให้นำเสนอ ครม. ทราบภายหลังพร้อมทั้งชี้แจงเหตุผลและประโยชน์ที่ประเทศไทยได้รับจากการเปลี่ยนแปลงดังกล่าวด้วย | **หน่วยงานที่รับผิดชอบ** : ทส./กษ. (ปศ./กป./วก.)  **ประโยชน์ที่ได้รับ :**  เพื่อให้ภาคีแห่งอนุสัญญา CITESปฏิบัติ เพื่อให้เป็นไปตามบทบัญญัติแห่งอนุสัญญา  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ร่างกฎกระทรวงการขอขึ้นทะเบียน การออกใบสำคัญการขึ้นทะเบียน และการเพิกถอนการขึ้นทะเบียนที่ดินที่เป็น ถิ่นกำเนิดของสมุนไพรหรือที่จะใช้ปลูกสมุนไพร พ.ศ. ....  **สารัตถะ :** สธ. เสนอ ครม. พิจารณาอนุมัติหลักการร่างกฎกระทรวงการขอขึ้นทะเบียน การออกใบสำคัญการขึ้นทะเบียน และการเพิกถอนการขึ้นทะเบียนที่ดินที่เป็นถิ่นกำเนิดของสมุนไพรหรือที่จะใช้ปลูกสมุนไพร พ.ศ. .... ซึ่งมีสาระสำคัญเป็นการกำหนดหลักเกณฑ์ วิธีการและเงื่อนไขเกี่ยวกับการขอขึ้นทะเบียนการออกใบสำคัญ และการเพิกถอนการขึ้นทะเบียนที่ดินที่เป็นถิ่นกำเนิดสมุนไพรหรือที่จะใช้ปลูกสมุนไพร ให้เจ้าของหรือผู้ครอบครองที่ดินมีสิทธิได้รับความช่วยเหลือหรือการสนับสนุน  โดยมีรายละเอียดสรุปได้ ดังนี้  สธ. เสนอว่า โดย พ.ร.บ. คุ้มครองและส่งเสริมภูมิปัญญาการแพทย์แผนไทย พ.ศ. 2542 มาตรา 64 บัญญัติว่าเพื่อสนับสนุนให้เอกชนมีส่วนร่วมในการคุ้มครองส่งเสริมและพัฒนาสมุนไพร เจ้าของหรือผู้ครอบครองที่ดินที่เป็นถิ่นกำเนิดของสมุนไพรหรือที่ดินที่จะใช้ปลูกสมุนไพร มีสิทธินำที่ดินนั้นไปขอขึ้นทะเบียนต่อนายทะเบียนเพื่อขอรับความช่วยเหลือหรือขอรับการสนับสนุนตาม พ.ร.บ. นี้ และมาตรา 65 บัญญัติให้เจ้าของหรือผู้ครอบครองที่ดินที่ได้ขึ้นทะเบียนไว้แล้วตามมาตรา 64 มีสิทธิได้รับความช่วยเหลือหรือได้รับการสนับสนุนตามระเบียบที่รัฐมนตรีประกาศกำหนด ซึ่งรัฐมนตรีว่าการกระทรวงสาธารณสุขจะได้กำหนดระเบียบให้สอดคล้องกับกฎกระทรวงฉบับนี้เมื่อมีผลใช้บังคับแล้วต่อไป ในการนี้ เพื่อให้เจ้าของหรือผู้ครอบครองที่ดิน รวมถึงผู้ที่ได้รับอนุญาตให้ใช้ประโยชน์ในที่ดินของรัฐโดยชอบด้วยกฎหมาย ซึ่งประสงค์จะใช้ที่ดินของตนที่มีลักษณะเฉพาะพื้นที่อันเป็นถิ่นกำเนิดของสมุนไพร หรือที่จะใช้ที่ดินในการปลูกสมุนไพร สามารถนำที่ดินของตนมาขอขึ้นทะเบียนที่ดินต่อนายทะเบียน (นายทะเบียนกลาง คืออธิบดีกรมพัฒนาการแพทย์แผนไทยและการแพทย์ทางเลือก หรือนายทะเบียนจังหวัด คือนายแพทย์สาธารณสุขจังหวัด) และมีสิทธิได้รับความช่วยเหลือหรือได้รับการสนับสนุน จึงได้เสนอร่างกฎกระทรวงดังกล่าว มาเพื่อดำเนินการ  **มติ ครม. :** 1. อนุมัติหลักการร่างกฎกระทรวงการขอขึ้นทะเบียน การออกใบสำคัญการขึ้นทะเบียน และการเพิกถอนการขึ้นทะเบียนที่ดินเป็นถิ่นกำเนิดของสมุนไพรหรือที่จะใช้ปลูกสมุนไพร พ.ศ. .... ตามที่ สธ. เสนอ และให้ส่ง สคก.  ตรวจพิจารณา โดยให้รับความเห็นของ ทส. และ วท. ไปประกอบการพิจารณาด้วย แล้วให้ดำเนินการต่อไปได้  2. ให้ สธ. รับความเห็นของ สศช. ไปพิจารณาดำเนินการด้วย | **หน่วยงานที่รับผิดชอบ** : สธ./กษ. (วก.)  **ประโยชน์ที่ได้รับ :**  เพื่อส่งเสริมให้ภาคประชาชน และทุกภาคส่วนเข้ามามีส่วนร่วมในการดำเนินงานเกี่ยวกับการคุ้มครอง ส่งเสริมการพัฒนาการใช้ประโยชน์สมุนไพรอันเป็นการส่งเสริมการสร้างมูลค่าทางเศรษฐกิจของประเทศ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ร่างกฎกระทรวงให้ใช้บังคับผังเมืองรวมชุมชนเชียงคำ - สบบง - บ้านทราย จังหวัดพะเยา พ.ศ. ....  **สารัตถะ :** มท. เสนอ ครม. พิจารณาอนุมัติหลักการร่างกฎกระทรวงให้ใช้บังคับผังเมืองรวมชุมชนเชียงคำ - สบบง -  บ้านทราย จังหวัดพะเยา พ.ศ. .... ตามที่คณะกรรมการผังเมืองได้ให้ความเห็นชอบแล้ว  โดยมีรายละเอียดสรุปได้ ดังนี้  มท. เสนอว่า กรมโยธาธิการและผังเมืองได้ดำเนินการวางและจัดทำผังเมืองรวมชุมชนเชียงคำ - สบบง -  บ้านทราย จังหวัดพะเยา ในท้องที่ตำบลสบบง อำเภอภูซาง และตำบลหย่วน ตำบลเวียง ตำบลฝายกวาง อำเภอเชียงคำ จังหวัดพะเยา ตามขั้นตอนที่ พ.ร.บ. การผังเมือง พ.ศ. 2518 กำหนดไว้เสร็จเรียบร้อยแล้ว โดยจัดให้มีการประชุมเพื่อรับฟังความคิดเห็นของประชาชนในท้องที่ดังกล่าว และปิดประกาศให้ผู้มีส่วนได้เสียได้ตรวจดูและยื่นคำร้องเป็นเวลา 90 วัน ซึ่งได้ดำเนินการแล้วตั้งแต่วันที่ 26 ก.ย. 2557 – 24 ธ.ค. 2557 เมื่อครบกำหนดปิดประกาศ ปรากฏว่ามีผู้ยื่นคำร้องจำนวน 168 ฉบับ 166 ราย 6 เรื่อง โดยแยกเป็นด้านการแก้ไขข้อกำหนดการใช้ประโยชน์ที่ดิน 96 ฉบับ 96 ราย 2 เรื่อง และคำร้องด้านการคมนาคมและขนส่ง 72 ฉบับ 70 ราย 4 เรื่อง ซึ่งคณะกรรมการผังเมืองได้มีมติเมื่อวันที่  27 ส.ค. 2558 ให้ยกคำร้องทุกคำร้องตามมติคณะอนุกรรมการผังเมืองพิจารณาคำร้องฯ กรมโยธาธิการและผังเมืองและคณะที่ปรึกษาผังเมืองรวมชุมชนเชียงคำ – สบบง – บ้านทราย จึงได้เสนอร่างกฎกระทรวงดังกล่าว มาเพื่อดำเนินการ  ความเห็นของ กษ.  กษ. พิจารณาแล้วเห็นว่า เพื่อให้มาตรการทางผังเมืองรวมมีผลใช้บังคับในท้องที่ตามเขตผังเมืองรวมอันเป็นประโยชน์ต่อสาธารณะโดยรวม ตลอดจนเกิดความสมบูรณ์และชัดเจนในการใช้ประโยชน์ที่ดินมากยิ่งขึ้น จึงเห็นด้วยกับหลักการในการออกกฎหมายดังกล่าว แต่เนื่องจากร่างกฎกระทรวงดังกล่าวมีเขตดำเนินการทับซ้อนกับเขตปฏิรูปที่ดินในบางท้องที่ จึงเห็นสมควรให้มีการตรวจสอบรูปแผนที่ให้ชัดเจนก่อนมีการประกาศใช้บังคับต่อไป  **มติ ครม. :** 1. อนุมัติหลักการร่างกฎกระทรวงให้ใช้บังคับผังเมืองรวมชุมชนเชียงคำ - สบบง - บ้านทราย จังหวัดพะเยา พ.ศ. .... ตามที่ มท. เสนอ และให้ส่ง สคก. ตรวจพิจารณาโดยให้รับข้อสังเกตของ ทส. พน. และ อก. ไปประกอบการพิจารณาด้วย แล้วดำเนินการต่อไปได้  2. ให้ มท. รับความเห็นของ กษ. และ สศช. ไปพิจารณาดำเนินการต่อไปได้ | **หน่วยงานที่รับผิดชอบ** : มท./กษ. (สกม.)  **ประโยชน์ที่ได้รับ :**  เพื่อใช้เป็นแนวทางในการพัฒนาและการดำรงรักษาเมืองและบริเวณที่เกี่ยวข้องหรือชนบทในด้านการใช้ระโยชน์ในทรัพย์สิน  การคมนาคมและการขนส่ง การสาธารณูปโภค บริการสาธารณะ และสภาพแวดล้อม  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง ปฏิรูปที่ดินและการจัดการที่ดินและร่างพระราชบัญญัติป่าชุมชนนอกเขตอนุรักษ์ พ.ศ. ....)  **สารัตถะ :** ทส. เสนอ ครม. รับทราบผลการพิจารณาและผลการดำเนินการตามข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง ปฏิรูปที่ดินและการจัดการที่ดินและร่างพระราชบัญญัติป่าชุมชนนอกเขตอนุรักษ์ พ.ศ. ....)  โดยมีรายละเอียดสรุปได้ ดังนี้  ทส. รายงานว่า ได้รวบรวมผลการพิจารณาและผลการดำเนินการของ กค. พม. กษ. คค. อก. สมช. และหน่วยงานที่เกี่ยวข้องต่อข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง ปฏิรูปที่ดินและการจัดการที่ดินและร่างพระราชบัญญัติป่าชุมชนนอกเขตอนุรักษ์ พ.ศ. ....) สรุปสาระสำคัญได้ ดังนี้  1. ข้อเสนอปฏิรูป : **ระบบการปฏิรูปที่ดินเพื่อเกษตรกรรม**โดยเร่งตรวจสอบข้อมูลการครอบครองการใช้ประโยชน์ การทวงคืนที่ดิน และการจัดสรรที่ดิน เพื่อลดความเหลื่อมล้ำในการใช้ประโยชน์ในที่ดิน  1) คค. สมช. กรมป่าไม้ กรมพัฒนาสังคมและสวัสดิการ กรมธนารักษ์ กรมอุทยานแห่งชาติ สัตว์ป่าและพันธุ์พืช กรมทรัพยากรทางทะเลและชายฝั่ง สำนักนโยบายและแผนทรัพยากรธรรมชาติและสิ่งแวดล้อม ส.ป.ก.  **ข้อเสนอแนะ** เห็นชอบในหลักการ  2) กรมอุตสาหกรรมพื้นฐานและการเหมืองแร่  **ข้อเสนอแนะ** 1) พื้นที่ประทานบัตรเหมืองแร่บางแปลงอยู่ในพื้นที่ของรัฐที่ไม่อยู่ในเขตป่าสงวนแห่งชาติ เช่น พื้นที่ปฏิรูปที่ดิน ที่ดินนิคมสร้างตนเอง เป็นต้น ซึ่งหน่วยงานเจ้าของพื้นที่ได้อนุญาตให้ใช้ประโยชน์พื้นที่อย่างถูกต้องตามกฎหมายของแต่ละหน่วยงานแล้วอาจเข้าข่ายการเปลี่ยนการครอบครองและใช้ประโยชน์ผิดไปจากวัตถุประสงค์เพื่อการเกษตรกรรม 2) ในการตรวจสอบข้อมูลการครอบครองและใช้ประโยชน์จากที่ดิน รวมทั้งการจัดสรรที่ดินคืนให้เกษตรกร ควรพิจารณาถึงศักยภาพแร่สภาพทางธรณีวิทยา เหตุผลความจำเป็น ความคุ้มค่าทางเศรษฐกิจ รวมทั้งสภาพเศรษฐกิจและสังคมเป็นสำคัญ ซึ่งเป็นไปตามร่างยุทธศาสตร์การบริหารจัดการที่ดินและทรัพยากรที่ดินของประเทศ ที่คณะกรรมการนโยบายที่ดินของประเทศได้ เห็นชอบในหลักการให้ทำเป็นกรอบในการจัดทำนโยบายและแผนการบริหารจัดการที่ดินและทรัพยากรที่ดินของประเทศ 3) ในการตรวจสอบที่ดินในโครงการปฏิรูปที่ดินเพื่อการเกษตรกรรมควรพิจารณาเพิ่มเติมว่า สภาพพื้นที่ในปัจจุบันมีความเหมาะสมและมีศักยภาพเพื่อการทำเกษตรกรรมหรือไม่ หากไม่เหมาะสมควรดำเนินการกันออกจากโครงการปฏิรูปที่ดินเพื่อการเกษตรกรรม  2. ข้อเสนอปฏิรูป : **ให้มีกฎหมายป่าชุมชน**เพื่อสร้างความสมดุลในการอนุรักษ์ฟื้นฟู โดยเสนอร่างพระราชบัญญัติป่าชุมชนนอกเขตอนุรักษ์ พ.ศ. ....  1) คค. สมช. กรมพัฒนาสังคมและสวัสดิการ กรมธนารักษ์ ส.ป.ก. กรมป่าไม้  **ข้อเสนอแนะ** เห็นชอบในหลักการ ซึ่งกรมป่าไม้แจ้งว่าขณะนี้ร่างพระราชบัญญัติป่าชุมชม พ.ศ. ....  อยู่ระหว่างการพิจารณาของคณะกรรมการประสานงานรวม 3 ฝ่าย (ครม. สนช. สปท.)  2) กรมอุตสาหกรรมพื้นฐานและการเหมืองแร่  **ข้อเสนอแนะ** 1) จากข้อห้ามในร่างกฎหมายดังกล่าวหากมีผลบังคับใช้ จะทำให้ไม่สามารถขอทำเหมืองแร่ หรือขุดหาแร่ในพื้นที่ป่าชุมชนนอกเขตอนุรักษ์ที่จะจัดตั้งขึ้นใหม่ได้ 2) ในช่วงระยะเวลาที่ยังไม่มีกฎหมายบังคับใช้ หรือยังไม่มีการจัดตั้งป่าชุมชนในแต่ละพื้นที่ อาจมีกิจกรรมที่ได้รับอนุญาตให้ดำเนินการในพื้นที่อยู่แล้ว และอาจได้รับผลกระทบจากกฎหมายดังกล่าว จึงไม่ควรลิดรอนสิทธิ์กับกิจกรรมที่ได้รับอนุญาตให้ดำเนินการอยู่ก่อนวันที่จัดตั้งป่าชุมชน โดยให้สามารถดำเนินการต่อไปได้จนกว่าจะสิ้นอายุการอนุญาต 3) ควรมีข้อยกเว้นในการทำประโยชน์ในพื้นป่าชุมชน เพื่อการทำเหมืองแร่ในกรณีที่พื้นที่ป่าชุมชนมีศักยภาพแร่และมีเหตุผลและความจำเป็นทางด้านคุ้มค่าในทางเศรษฐกิจ  4) ในการกำหนดขอบเขตป่าชุมชนควรตรวจสอบมิให้มีการทับซ้อนกับพื้นที่ที่มีนิติสัมพันธ์กับรัฐตามกฎหมายอื่นๆ เช่น พื้นที่คำขอประทานบัตร พื้นที่ประทานบัตร พื้นที่อาชญาบัตร เป็นต้น  3) กรมทรัพยากรทางทะเลและชายฝั่ง  **ข้อเสนอแนะ** 1) มาตรา 3 จากนิยามของคำว่า (1) “ป่า” หมายความว่า พื้นที่ที่มีต้นไม้หรือพืชพันธ์หลากหลายชนิดขนาดต่างๆ ขึ้นอยู่ ... และ “ป่าชุมชน” หมายความว่า ป่าที่ได้รับอนุมัติให้จัดตั้งตามพระราชบัญญัตินี้ ... แสดงว่า ป่าชุมชน ไม่รวมถึงป่า หรือ พื้นที่ที่มีพันธุ์ไม้ปลูกขึ้นอยู่น้อยชนิด ใช่หรือไม่ (2) “ของป่า” หมายความว่า  สิ่งต่างๆ ที่เกิดขึ้นหรือมีอยู่ในป่า ... หมายรวมถึง สัตว์บกและสัตว์เลื้อยคลาน ด้วยหรือไม่ 2) มาตรา 13  “ให้คณะกรรมการนโยบายป่าชุมชนได้รับเบี้ยประชุม ... ตามระเบียบที่ กค. กำหนด” คณะกรรมการชุดอื่นๆ  (เช่น กรรมการฯ จังหวัด กรรมการสรรหาฯ) สามารถเบิกค่าใช้จ่ายดังกล่าวได้หรือไม่ 3) มาตรา 20 จำนวนบุคคลที่จะขอจัดตั้งป่าชุมชนตั้งแต่ห้าสิบคนขึ้นไป น่าจะเป็นจำนวนที่มากเกินไป 4) มาตรา 29 วรรคท้าย ... “และให้กรมป่าไม้มอบหมายเจ้าหน้าที่ในสังกัดกรมป่าไม้ร่วมเป็นคณะกรรมการจำนวนหนึ่งคน” ควรให้เจ้าหน้าที่ในสังกัดกรมทรัพยากรทางทะเลและชายฝั่งร่วมเป็นคณะกรรมการ ในกรณีที่ป่าชุมชนนั้นอยู่ในป่าชายเลน 5) มาตรา 37 “ให้คณะกรรมการ ...” หมายถึง กรรมการชุดใด  4) กรมอุทยานแห่งชาติสัตว์ป่า และพันธุ์พืช  **ข้อเสนอแนะ** เห็นด้วยกับข้อเสนอแนะของ สปช. โดยมีข้อเสนอแนะเพิ่มเติม ดังนี้ 1) เห็นควรให้มีการดำเนินการป่าชุมชนในพื้นที่ป่าอนุรักษ์ 2) การแก้ไขปัญหาชุมชนในเขตอนุรักษ์ มีความเห็นสนับสนุนให้มีการดำเนินการตามรายงาน เรื่อง ปฏิรูปที่ดินและการจัดการที่ดินที่คณะกรรมาธิการปฏิรูปทรัพยากรธรรมชาติและสิ่งแวดล้อม  เสนอดังนี้ (2.1) ผลักดันและเร่งรัด การดำเนินการการแก้ไขปัญหาที่ดินในพื้นที่ป่าอนุรักษ์ตามมติ ครม. เมื่อวันที่  30 มิ.ย. 2541 ที่ได้กำหนดแนวทางและมาตรการไว้ให้บรรลุโดยเร็ว (2.2) กำหนดให้มีหน่วยงานหลักรับผิดชอบดำเนินการให้แล้วเสร็จตามนโยบายพร้อมทั้งจัดสรรงบประมาณเพื่อดำเนินการเป็นการการเฉพาะ (2.3) ในระหว่างที่ดำเนินการตามข้อ 2.1 ยังไม่แล้วเสร็จ ให้มีการช่วยเหลือราษฎรในพื้นที่ป่าอนุรักษ์ โดยยึดแนวพระราชดำริฯ  ตามหลักเศรษฐกิจพอเพียงที่เหมาะสมกับสภาพพื้นที่ พร้อมทั้งให้มีการแก้ไขระเบียบ ข้อกฎหมายที่เกี่ยวข้องเพื่อให้สามารถบังคับใช้ได้อย่างมีประสิทธิภาพและเอื้อต่อการปฏิบัติงานของพนักงานเจ้าหน้าที่ในการจัดระเบียบชุมชนในพื้นที่ป่าอนุรักษ์ได้อย่างมีประสิทธิผล  3. ข้อเสนอปฏิรูป : **ระบบการจัดทำแผนที่กลาง 1 : 4000** โดยเร่งตรวจสอบแนวเขตที่ดินในพื้นที่แนวกันชนระหว่างที่ดินของรัฐกับเอกชน เพื่อลดปัญหาข้อพิพาทระหว่างภาครัฐและภาคประชาชน  คค. กรมป่าไม้ กรมพัฒนานาสังคมและสวัสดิการ กรมธนารักษ์ กรมอุทยานแห่งชาติ สัตว์ป่า และพันธุ์พืช กรมทรัพยากรทางทะเลและชายฝั่ง สำนักงานนโยบายและแผนทรัพยากรธรรมชาติและสิ่งแวดล้อม สมช. สำนักงานปฏิรูปที่ดิน และกรมอุตสาหกรรมพื้นฐานและการเหมืองแร่เห็นชอบในหลักการของ สปช.  **มติ ครม.** : 1. รับทราบผลการพิจารณาและผลการดำเนินการตามข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง ปฏิรูปที่ดินและการจัดการที่ดินและร่างพระราชบัญญัติป่าชุมชนนอกเขตอนุรักษ์ พ.ศ. ....) ตามที่ ทส. เสนอ  2. ให้ สลค. ดำเนินการ ดังนี้  2.1 ส่งรายงานผลการพิจารณาของ ทส. ตามข้อ 1. ให้คณะกรรมการประสานงาน รวม 3 ฝ่าย (คณะรัฐมนตรี สภานิติบัญญัติแห่งชาติ และสภาขับเคลื่อนการปฏิรูปประเทศ) เพื่อพิจารณาความสอดคล้องและความเหมาะสมกับการปฏิรูปประเทศต่อไป  2.2 แจ้ง สศช. ในฐานะฝ่ายเลขานุการร่วมคณะกรรมการจัดทำยุทธศาสตร์ชาติ เพื่อดำเนินการในส่วนที่เกี่ยวข้องต่อไป | **หน่วยงานที่รับผิดชอบ** : ทส./กษ. (สกม./พด./ส.ป.ก.)  **ประโยชน์ที่ได้รับ :**  ส่งเสริมให้ราษฎรได้มีสาวนร่วมรับรู้ในการอนุรักษ์ ฟื้นฟู และพัฒนาสภาพแวดล้อมทำให้เกิดกระบวนการมีส่วนร่วมของประชาชนและชุมชน  การกำหนดสิทธิหน้าที่ของชุมชนเพื่อร่วมมือกับหน่วยงานภาครัฐในการจัดการทรัพยากรอย่างยั่งยืน  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 37/2559 วันอังคารที่ 20 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่ข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **200959**  **เรื่อง** **:** ผลการเยือนเวียดนามของรัฐมนตรีว่าการกระทรวงการต่างประเทศ  **สารัตถะ :** กต. เสนอ ครม. เพื่อทราบผลการเยือนเวียดนามของ รมว.กต. และมอบหมายให้ส่วนราชการที่เกี่ยวข้องเร่งรัดปฏิบัติให้เป็นไปตามผลการหารือให้เกิดผลที่เป็นรูปธรรมต่อไป  โดยมีรายละเอียดสรุปได้ ดังนี้  กต. รายงานว่า รมว.กต. ได้เดินทางเยือนเวียดนามเพื่อเข้าร่วมการหารืออย่างไม่เป็นทางการระดับรัฐมนตรีต่างประเทศ (Foreign Ministers Retreat) ไทย-เวียดนาม ครั้งที่ 2 ณ กรุงฮานอย เวียดนาม ระหว่างวันที่ 7-9 ก.ค. 2559 ตามคำเชิญของนายฝ่าม บิ่งห์ มิงห์ (Pham Binh Minh) รองนายกรัฐมนตรีและรัฐมนตรีว่าการกระทรวง การต่างประเทศเวียดนาม สรุปได้ดังนี้  1. **การเข้าเยี่ยมคารวะนายเหวียน ชวน ฟุก นายกรัฐมนตรีเวียดนาม**  1.1 ฝ่ายไทยได้เน้นย้ำว่า รัฐบาลไทยให้ความสำคัญกับเวียดนามในฐานะประเทศอาเซียนและเพื่อนบ้านที่ใกล้ชิด และได้นำความปรารถนาดีของนายกรัฐมนตรีไปยังนายกรัฐมนตรีเวียดนาม พร้อมทั้งย้ำคำเชิญของไทยให้พลเอก เจิ่น ด่าย กวาง ประธานาธิบดีเวียดนามและนายกรัฐมนตรีเวียดนามเยือนไทย  1.2 **ความมั่นคง** ฝ่ายเวียดนามขอให้ไทยร่วมผลักดันให้มีการประชุมคณะกรรมการร่วมมือว่าด้วยความมั่นคงระหว่าง กห. -กระทรวงป้องกันประเทศเวียดนาม และการประชุมระหว่าง ตช. กับกระทรวงความมั่นคงสาธารณะเวียดนามครั้งแรก  1.3 **การค้าการลงทุน** สองฝ่ายเห็นพ้องร่วมผลักดันให้มูลค่าการค้าระหว่างกันบรรลุเป้าหมาย 20,000 ล้านดอลลาร์สหรัฐ ภายในปี 2563 และเห็นพ้องที่จะส่งเสริมบทบาทของภาคเอกชนในการเป็นสะพานเชื่อมเศรษฐกิจระหว่างสองประเทศ  1.4 **การรักษาเสถียรภาพราคาข้าว** นายกรัฐมนตรีเวียดนามเน้นย้ำให้มีการเพิ่มความร่วมมือในการรักษาเสถียรภาพราคาข้าวระหว่างไทยกับเวียดนาม  1.5 **แรงงาน** ฝ่ายเวียดนามขอให้ร่วมมือกันอย่างใกล้ชิดในการนำเข้าแรงงานเวียดนามมายังไทยอย่างถูกต้องตามกฎหมายภายใต้บันทึกข้อตกลงฯ และฝ่ายไทยได้เน้นย้ำว่า การจัดการเรื่องงาน ควรเน้นวิธีที่เป็นระบบ (การนำเข้าอย่างถูกกฎหมาย) และพิจารณาสาขาอาชีพตามอุปสงค์ในไทย  1.6 การฉลองครบรอบ 40 ปี ความสัมพันธ์ทางการทูตไทย-เวียดนาม ฝ่ายเวียดนามเสนอให้มีการส่งเสริมการสอนภาษาไทยในเวียดนาม และการสอนภาษาเวียดนามในไทย ทั้งนี้ ยังได้ผลักดันความร่วมมือการท่องเที่ยว การศึกษา วัฒนธรรมและความสัมพันธ์ระดับประชาชน ซึ่งฝ่ายไทยรับที่จะหาแนวทางส่งเสริมให้นักท่องเที่ยวไทย ไปเวียดนามมากขึ้น  1.7 ความร่วมมือพหุภาคี  1.7.1 ประเด็นทะเลจีนใต้ ฝ่ายเวียดนามขอให้ไทยสนับสนุนให้อาเซียนมีจุดยืนร่วมกันเรื่องคำชี้ขาดของศาลอนุญาโตตุลาการระหว่างประเทศในวันที่ 12 ก.ค. 2559 และร่วมเร่งรัดหาข้อสรุปแนวปฏิบัติในทะเลจีนใต้ (CoC) ซึ่งฝ่ายไทยเน้นย้ำว่า อาเซียนควรมีจุดยืนร่วมกัน และเสนอให้ทุกฝ่ายที่เกี่ยวข้องร่วมกันพิจารณาความเป็นไปได้ ในการหาทางออกให้แก่สถานการณ์ตึงเครียดในปัจจุบันด้วยการแสวงหา “พื้นที่ของสันติภาพ เสถียรภาพ และการพัฒนา” ในทะเลจีนใต้  1.7.2 การบริหารจัดการแม่น้ำโขง ฝ่ายเวียดนามขอให้ไทยร่วมมืออย่างใกล้ชิด และขอบคุณที่ไทยได้บริจาคเงินจำนวน 100,000 ดอลลาร์สหรัฐ ในการช่วยเหลือบรรเทาภัยแล้งและปัญหาการหนุนแทรกของน้ำเค็มในเวียดนาม  2. **การหารืออย่างไม่เป็นทางการระดับรัฐมนตรีกระทรวงการต่างประเทศกับนายฝ่าม บิ่งห์ มิงห์ รองนายกรัฐมนตรีและรัฐมนตรีว่าการกระทรวงการต่างประเทศเวียดนาม**  2.1 สองฝ่ายเห็นพ้องใช้ประโยชน์จากกลไกทวิภาคีต่าง ๆ ที่มีอยู่อย่างเต็มที่เพื่อส่งเสริมความสัมพันธ์และความร่วมมือไทย-เวียดนาม  2.2 การเมือง/ความมั่นคง ฝ่ายไทยยืนยันที่จะไม่อนุญาตให้บุคคลใดดำเนินกิจการที่เป็นการต่อต้านเวียดนามในไทย ฝ่ายเวียดนามขอให้ร่วมผลักดันการเจรจาสนธิสัญญาส่งผู้ร้ายข้ามแดน  2.3 การแก้ไขปัญหาเรือประมงเวียดนามรุกล้ำเข้ามาทำประมงในน่านน้ำไทย ฝ่ายเวียดนามขอให้ไทยปฏิบัติต่อชาวประมงเวียดนามตามหลักมนุษยธรรม ส่งเสริมการจัดตั้ง hotline และผลักดันการจัดการประชุมร่วมระหว่างคณะทำงานฝ่ายไทยกับฝ่ายเวียดนามในโอกาสแรก ทั้งนี้ รมว.กต. ได้แจ้งให้ผลักดันความร่วมมือระหว่างกองทัพเรือของทั้งสองฝ่ายที่มีการลาดตระเวนร่วม (Joint patrol) เพื่อเป็นกลไกป้องปราม/แก้ไขปัญหานี้ในภายหลังด้วย  2.4 การค้าการลงทุน สองฝ่ายยืนยันที่จะร่วมมือกันต่อไปในการเพิ่มพูนการค้าให้ถึง 20,000 ล้านดอลลาร์สหรัฐภายในปี 2563 เห็นพ้องส่งเสริมให้ภาคเอกชนไทยและภาคเอกชนเวียดนามร่วมมือในการลงทุนในประเทศที่สาม และฝ่ายไทยเน้นย้ำว่าการค้าการลงทุนในเวียดนามมีคุณภาพ มีความรับผิดชอบต่อสังคม และเป็นไปเพื่อการพัฒนาร่วมกัน ซึ่งฝ่ายเวียดนามยืนยันว่ารัฐบาลเวียดนามสนับสนุนการลงทุน และขอให้ไทยสนับสนุนให้บริษัทไทยมาลงทุนในสาขาที่เวียดนามต้องการมากขึ้น โดยเฉพาะการท่องเที่ยว การแปรรูปผลิตภัณฑ์การเกษตร และการสร้างแบรนด์ (branding) อีกทั้งได้เชิญชวนไทยมาลงทุนในจังหวัดต่าง ๆ เช่น จังหวัดก่าเมา ในอุตสาหกรรมแปรรูปอาหารทะเล ทั้งนี้ ฝ่ายเวียดนามได้เน้นย้ำความสำคัญของโครงการโรงไฟฟ้าความร้อนของบริษัท กฟผ. อินเตอร์เนชั่นแนลที่จังหวัดกว่างจิ และโครงการกลั่นน้ำมันและปิโตรเคมีของบริษัท ปตท. ที่จังหวัดบิ่งห์ดิ่งห์ และขอให้ร่วมเร่งรัดจัดตั้งกลไกส่งเสริมและคุ้มครองการลงทุนอย่างไม่เป็นทางการระหว่างกัน  2.5 ความเชื่อมโยง สองฝ่ายเห็นพ้องเร่งรัดการเปิดบริการรถโดยสารประจำทางไทย-ลาว-เวียดนาม การเปิดบริการเดินเรือชายฝั่งไทย-กัมพูชา-เวียดนาม และพิจารณาเพิ่มเที่ยวบินตรง  2.6 การท่องเที่ยว สองฝ่ายเห็นพ้องส่งเสริมความเชื่อมโยงด้านการท่องเที่ยวในกรอบทวิภาคีอนุภูมิภาคลุ่มน้ำโขงและอาเซียน ฝ่ายเวียดนามขอให้ไทยส่งเสริมให้ชาวไทยท่องเที่ยวที่เวียดนามมากขึ้น  2.7 ความสัมพันธ์ระดับประชาชน ฝ่ายไทยได้เน้นย้ำสายสัมพันธ์พิเศษระหว่างไทย-เวียดนาม และขอให้เวียดนามสนับสนุนให้เยาวชนของสองประเทศได้ทำความรู้จักเพื่อเสริมความแข็งแกร่งให้กับความสัมพันธ์ระหว่างสองประเทศ  2.8 การฉลองการครบรอบ 40 ปี ความสัมพันธ์ทางการทูตฯ สองฝ่ายเห็นพ้องสนับสนุนแผนการจัดงานวัฒนธรรมไทยในเวียดนาม และการจัดงานวัฒนธรรมเวียดนามในไทยในโอกาสดังกล่าว  2.9 ความร่วมมือพหุภาคี  2.9.1 ประเด็นทะเลจีนใต้ ฝ่ายเวียดนามขอให้ไทยสนับสนุนให้อาเซียนมีจุดยืนเดียวกันในเรื่องคำชี้ขาดของศาลอนุญาโตตุลาการระหว่างประเทศในวันที่ 12 ก.ค. 2559 ฝ่ายไทยได้แจ้งว่า ไทยต้องการให้ทุกฝ่ายแก้ไขปัญหาอย่างสันติเพื่อความสงบสุขและเสถียรภาพของภูมิภาค โดยได้เสนอให้มีการพิจารณาร่วมกันจัดตั้ง “พื้นที่ของสันติภาพ เสถียรภาพ และการพัฒนา” ในทะเลจีนใต้ ซึ่งนายฝ่าม บิ่งห์ มิงห์ รองนายกรัฐมนตรีและรัฐมนตรีว่าการกระทรวงการต่างประเทศเวียดนามเห็นพ้องด้วย โดยเวียดนามได้พยายามเจรจาแก้ปัญหาข้อพิพาททางเขตแดนทางทะเลกับจีนผ่านกลไกทวิภาคีแล้ว แต่มีความยากลำบากมากในการหารือกับจีน  2.9.2 การบริหารจัดการน้ำในแม่น้ำโขง ฝ่ายเวียดนามขอให้ไทยร่วมมืออย่างใกล้ชิด โดยเฉพาะการติดตามการพัฒนาโครงการผลิตไฟฟ้าในแม่น้ำโขง ในกรอบ Mekong River Commission (MRC)  2.9.3 ฝ่ายเวียดนามขอให้ไทยสนับสนุนเวียดนามในการเป็นเจ้าภาพจัดการประชุม APEC ในปี 2560 การสมัครตำแหน่งสมาชิกของสภาบริหารสหภาพสากลไปรษณีย์ (UPU) วาระปี 2560-2563 และตำแหน่งสมาชิกคณะกรรมาธิการกฎหมายระหว่างประเทศ (ILC) วาระปี 2560-2564 และขอบคุณไทยที่สนับสนุนเวียดนามในการสมัครเป็นสมาชิกไม่ถาวรของคณะมนตรีความมั่นคงแห่งสหประชาชาติ (UNSC) วาระปี 2563-2564  3. **การพบหารือกับผู้แทนนักธุรกิจไทย** รมว.กต. เน้นย้ำความสำคัญของบทบาทของภาคเอกชนในการส่งเสริมการค้าการลงทุนไทย-เวียดนาม และกล่าวว่ารัฐบาลพร้อมสนับสนุนให้สภาธุรกิจไทย-เวียดนาม และการจัดตั้งคณะกรรมการร่วมภาครัฐและภาคเอกชนที่เวียดนามเพื่อส่งเสริมการส่งออกและการลงทุน ภายใต้กลไกประสานพลังประชารัฐในการส่งเสริมความร่วมมือกับภาครัฐและภาคเอกชนในเวียดนาม ตามแนวคิด “stronger together” ของนายกรัฐมนตรี นอกจากนี้ รมว.กต. ได้รับฟังปัญหาโครงการลงทุนไทยในเวียดนามและแลกเปลี่ยนความเห็นในเรื่องการส่งเสริมวิสาหกิจขนาดกลางและขนาดย่อม (SMEs) ไทยมายังเวียดนามด้วย โดยเห็นว่าควรส่งเสริมให้ SMEs ไทยเข้าไปหาลู่ทางธุรกิจในเวียดนามในลักษณะเป็น cluster มากยิ่งขึ้น และได้ขอให้บริษัทขนาดใหญ่ของไทยช่วยเหลือ SMEs ให้เข้าไปค้าขายลงทุนในเวียดนามเพิ่มขึ้นด้วย  4. การแถลงข่าวต่อสื่อมวลชนเวียดนาม รมว.กต. ได้รับเชิญให้กล่าวสุนทรพจน์หัวข้อ “Thailand-Vietnam : Fostering Economic Cooperation for Shared Prosperity” โดยได้ย้ำถึงความสัมพันธ์ที่ใกล้ชิดระหว่างไทยกับเวียดนาม โดยเฉพาะอย่างยิ่งด้านเศรษฐกิจภาพลักษณ์ที่ดีที่ธุรกิจไทยมีต่อประเทศและประชาชนเวียดนาม และได้ขอให้ภาคธุรกิจสองประเทศร่วมมือกันใกล้ชิดยิ่งขึ้น รวมทั้งใช้ประโยชน์จากกลไกความร่วมมือ ซึ่งผู้แทนภาคเอกชนที่ร่วมแถลงข่าวได้กล่าวย้ำถึงความพร้อมที่จะให้ความช่วยเหลือพัฒนาเวียดนาม รวมทั้งขีดความสามารถการแข่งขันแก่ภาคเอกชนและทรัพยากรมนุษย์ของเวียดนาม และจะส่งเสริมกิจกรรมเพื่อสังคม ในเวียดนามให้มากขึ้น  5. รมว.กต. ได้เชิญนายกรัฐมนตรีเวียดนามเข้าร่วมการประชุมสุดยอดกรอบความร่วมมือเอเชีย (ACD) ครั้งที่ 2 ระหว่างวันที่ 9-10 ต.ค. 2559 ที่ไทย และเชิญรองนายกรัฐมนตรีและรัฐมนตรีว่าการกระทรวงการต่างประเทศเวียดนามเข้าร่วมการประชุมระดับรัฐมนตรีอาเซียน-อียู ครั้งที่ 21 ที่ไทย ระหว่างวันที่ 13-14 ต.ค. 2559 ด้วย รวมถึงได้มีโอกาสพบหารือกับทีมไทย โดยได้กล่าวสรุปผลการหารือ Foreign Ministers’ Retreat ครั้งที่ 2 และแลกเปลี่ยนข้อคิดเห็นกับทีมไทยเรื่องแนวทางการส่งเสริมความร่วมมือกับเวียดนาม  6. ผลการเยือนดังกล่าวเกี่ยวข้องกับการปฏิสัมพันธ์ทางเศรษฐกิจ ความมั่นคงและสังคมระหว่างไทยกับเวียดนาม จำเป็นต้องนำเสนอ ครม. พิจารณามอบหมายหน่วยงานที่เกี่ยวข้องเร่งดำเนินการให้เป็นรูปธรรมโดยเร็ว  **มติ ครม. :** รับทราบผลการเยือนเวียดนามของรัฐมนตรีว่าการกระทรวงการต่างประเทศและให้ส่วนราชการที่เกี่ยวข้องดำเนินการตามที่ กต. เสนอ ทั้งนี้ ให้ กต. กก. กษ. พณ. รง. อก. และหน่วยงานที่เกี่ยวข้องรับความเห็นของ ทส. และ สศช. ไปประกอบการพิจารณาดำเนินการในส่วนที่เกี่ยวข้องต่อไปด้วย | **หน่วยงานที่รับผิดชอบ** : กต./กษ. (สกต.)  **ประโยชน์ที่ได้รับ :**  เพื่อทราบผลการเยือนเวียดนามของ รมว.กต.และมอบหมายให้ส่วนราชการที่เกี่ยวข้องเร่งรัดปฏิบัติให้เป็นไปตามผลการหารือให้เกิดผลที่เป็นรูปธรรมต่อไป  **กำหนดรายงานผลการปฏิบัติเพื่อเสนอ ครม. :**  **-** |